
PIRMININKAS (J. OLEKAS). Labas rytas. Gerbiami kolegos, prašome užimti savo vietas. Pradedame 2026 m. liepos 7 d. rytinį posėdį. (Gongas) Prašom registruotis. 
Ačiū, kolegos. Užsiregistravo 105 Seimo nariai. 

10.01 val.
Seimo seniūnų sueigos patikslintos 2026 m. liepos 7 d. (antradienio) posėdžių darbotvarkės tikslinimas ir tvirtinimas

Darbotvarkės 1 klausimas – dienos darbotvarkės tvirtinimas. Jums yra pateikta Seniūnų sueigoje patvirtinta darbotvarkė, bet matau dar L. Kasčiūną. Prašom, kolega.
L. KASČIŪNAS (TS-LKDF[footnoteRef:1]). Labai ačiū, gerbiamas Seimo Pirmininke. Frakcijos vardu norėtume paprašyti iš vakarinio posėdžio du klausimus, tai yra Seimo nutarimo „Dėl pavedimo Lietuvos Respublikos valstybės kontrolei atlikti valstybinį auditą VĮ Registrų centre“ projektą ir iškart po to einantį klausimą dėl laikinosios komisijos, perkelti į rytinį posėdį. O kad darbas ryte vyktų sklandžiau, du švietimo įstatymus, tiek gerbiamo D. Jakavičiaus, tiek gerbiamos J. Šukevičienės, perkelti į vakarinį posėdį. Prašome balsuoti dėl šito mano pasiūlymo. [1:  Santrumpų reikšmės: DFVL – Demokratų frakcija „Vardan Lietuvos“; LSDPF – Lietuvos socialdemokratų partijos frakcija; LSF – Liberalų sąjūdžio frakcija; LVŽ-KŠSF – Lietuvos valstiečių, žaliųjų ir Krikščioniškų šeimų sąjungos frakcija; MSNG – Mišri Seimo narių grupė; NAF – „Nemuno aušros“ frakcija; TS-LKDF – Tėvynės sąjungos-Lietuvos krikščionių demokratų frakcija.] 

PIRMININKAS. Gerai, ačiū. J. Razma.
J. RAZMA (TS-LKDF). Gerbiamas Seimo Pirmininke, noriu pasiteirauti dėl galimybės šiandien svarstyti Vyriausybės programos tvirtinimą. Jeigu jūs pasižiūrėsite, programa įregistruota penktadienį, o pati Vyriausybės sudėtis patvirtinta vakar. Tai nelegali Vyriausybė su nepatvirtintais ministrais, deja, neturėjo teisės pasitvirtinti savo programą. Kieno programą mes čia šiandien svarstome, kai ji įregistruota penktadienį, o Vyriausybė atsirado tik, deja, vakar, prieš 19 valandų?
PIRMININKAS. Ačiū. Svarstysime XXI Vyriausybės pateiktą Vyriausybės programą. Gerai, kolegos, yra teisėtas, kaip suprantu, Tėvynės sąjungos-Lietuvos krikščionių demokratų frakcijos siūlymas klausimus: rytinio posėdžio 1-5 klausimą – Švietimo įstatymo projektą Nr. XVP-1396 ir kitą klausimą – Švietimo įstatymo keleto straipsnių pakeitimo projektą Nr. XVP-1405, sukeisti su popietinės darbotvarkės 2-13, 2-14 klausimais: Seimo nutarimo „Dėl pavedimo Lietuvos Respublikos valstybės kontrolei atlikti valstybinį auditą VĮ Registrų centre“ ir Seimo nutarimo dėl laikinosios tyrimo komisijos registrų duomenų saugumo ir prieigų kontrolės klausimams ištirti sudarymo projektais. Prašom apsispręsti balsuojant. 
Balsavo 112 Seimo narių: 48 – už, 50 – prieš, 14 susilaikė. Klausimai lieka darbotvarkės tose vietose, dėl kurių buvo Seniūnų sueigoje nuspręsta. 
Ar galime bendru sutarimu patvirtinti darbotvarkę? (Balsai salėje) Ne. Prašom balsuoti. Apsispręsime balsuodami. 
Balsavo 113 Seimo narių: 69 – už, 1 – prieš, 43 susilaikė. Darbotvarkė patvirtinta. 
Kitas darbotvarkės klausimas – projektas Nr. XVP… Oi, kolegos, dar yra, atsiprašau. Kūno kultūros ir sporto įstatymo projekto Nr. XVP-1679 ir Viešųjų pirkimų įstatymo projekto Nr. XVP-1628 nebuvo pavasario sesijoje. Ar galime bendru sutarimu pritarti, kad jie būtų įtraukti į pavasario sesiją? Ačiū, įtraukta. 

10.05 val. 
Informaciniai pranešimai

Taip pat noriu pranešti šios savaitės ir mėnesio balsų skaičiavimo grupę. Balsų skaičiavimo grupė nuo liepos 7 dienos iki rugpjūčio 7 dienos net, bet gal bus trumpiau darbo. Yra skiriami M. Gedvilas („Nemuno aušros“ frakcija), L. Girskienė (Lietuvos valstiečių, žaliųjų ir Krikščioniškų šeimų sąjungos frakcija), R. Juška (Liberalų sąjūdžio frakcija), R. Miliūtė (Demokratų frakcija „Vardan Lietuvos“), A. Pocius (Tėvynės sąjungos-Lietuvos krikščionių demokratų frakcija), A. Radvila (Lietuvos socialdemokratų partijos frakcija) ir I. Vėgėlė (Mišri Seimo narių grupė). Prašom būti pasiruošusius skaičiuoti balsus, kolegos. 

10.06 val.
Seimo nutarimo „Dėl Dvidešimt pirmosios Lietuvos Respublikos Vyriausybės programos“ projektas Nr. XVP-1734 (pateikimas)

Kitas darbotvarkės klausimas – Seimo nutarimo „Dėl Dvidešimt pirmosios Lietuvos Respublikos Vyriausybės programos“ projektas Nr. XVP-1734. Vyriausybės narius kviečiu užimti jiems skirtas vietas. Pagal 194 straipsnį, iš viso Vyriausybės programos pateikimo metu 40 minučių skiriama Ministrui Pirmininkui pasisakyti posėdžio pradžioje, toliau pusantros valandos – klausimams ir ministrų atsakymams į klausimus. 
Kolegos, aš tik turiu pranešti, kad du Vyriausybės nariai – krašto apsaugos ministras ir užsienio reikalų ministras – už valandos laiko turės išvykti į NATO samitą Ankaroje. Tai tie, kurie klausite, pirmiausia paklauskite jų ir palinkėkime jiems sėkmės, kad Lietuva būtų apsaugota. Tikiuosi, kad jūs pritariate bendru sutarimu tokiai galimybei išvykti ministrams? Ačiū, pritarta. 
Tada į tribūną kviečiu paskirtąjį Ministrą Pirmininką M. Sinkevičių pristatyti programą. Jums skiriama iki 40 minučių, prašom neviršyti laiko.
M. SINKEVIČIUS. Labas rytas, gerbiamas Seimo Pirmininke, gerbiamosios Seimo narės, gerbiami Seimo nariai, gerbiamieji naujai sudarytos Vyriausybės nariai, ponios ir ponai, brangūs Lietuvos žmonės! 
Šiandien, kaip numato Konstitucija, pristatau Seimui savo sudarytą ir Respublikos Prezidento patvirtintą Vyriausybę bei pateikiu svarstyti jos programą. Kiekvienas naujosios mano sudarytos Vyriausybės ministras atsineša skirtingą patirtį ir kompetenciją, tačiau visus vienija bendras įsipareigojimas dirbti vieningoje komandoje. Kaip susitelkusi komanda mes solidariai ir atsakysime Seimui už bendrą mūsų Vyriausybės veiklą. Būsime Vyriausybė, priimanti sprendimus atsakingai, girdinti visą visuomenę ir siekianti realių rezultatų. Aiškiai suvokiame, kad Vyriausybės darbas bus vertinamas ne pagal pažadus ir pareiškimus, o pagal tai, kokius realius pokyčius Lietuvos žmonės pajus savo kasdieniame gyvenime. 
Lietuvos Konstitucija numato, kad Vyriausybė įgauna įgaliojimus veikti tik tada, kai Seimas pritaria jos programai. Tai rodo šio dokumento ir šiandien prasidedančios procedūros svarbą. Vyriausybės programa nėra politinių deklaracijų rinkinys – tai konstitucinė sąlyga Vyriausybei pradėti veiklą. Kruopščiai rengėme šį dokumentą ir vadovavomės suvokimu, kad tai mūsų ministrų kabineto įsipareigojimas visuomenei ir mūsų politinis mandatas. Pagal šį dokumentą mūsų darbo pabaigoje visuomenė ir istorija vertins mūsų Vyriausybės sėkmę. 
Vyriausybės programą, kurioje numatyti ne tik strateginiai tikslai, bet ir detaliai išdėstyti planai, kaip bus sprendžiamos svarbiausios valstybės problemos, kokios pertvarkos bus įgyvendinamos ir kokioms sritims bus skiriamas didžiausias dėmesys, netrukus atidžiai nagrinės Seimas. Esu tikras, kad rimta, išsami ir atsakinga diskusija komitetuose, frakcijose ir čia, plenariniame posėdyje, apims visas įmanomas sritis, tačiau aš, gerbiamas Seime, noriu pradėti nuo paties pirmojo programos punkto. Jame teigiama, kad Lietuva yra mūsų visų namai, kad tai vieta, kurioje gimsta vienybė. Jame kalbama apie veiklių, pilietiškų, savo šalį mylinčių žmonių bendrystę. Jūs galite paklausti, ar kas tam prieštarauja, ar tai nėra tik retorinė priemonė Vyriausybės tekste, tiesiog graži politinė deklaracija, kurios net neverta aptarinėti? 
Gerbiamieji Tautos atstovai, šiandien noriu pasinaudoti šia tribūna ir atkreipti tiek jūsų, tiek ir visos visuomenės dėmesį į Lietuvoje vis didėjantį radikalų susiskaldymą. Nežinau, ar per kurtinantį informacinį triukšmą būsiu išgirstas, tačiau jaučiu pareigą kalbėti apie šią itin aktualią problemą. Ji didėja, aštrėja su kiekviena diena ir nebegali būti ignoruojama. Politikai ir jiems talkinančios spaudimo grupės vis dažniau savo oponentus mato ne kaip kitą nuomonę turinčius bendrapiliečius, o tiesiog kaip priešus. Oponentai nebėra tie, su kuriais galima nesutikti – tai priešai, kuriuos būtina pažeminti, apšmeižti, sunaikinti, nesiskaitant su priemonėmis. Politiniai oponentai vaizduojami kaip grėsmė, kurią reikia žūtbūt nugalėti, nutildyti ir pašalinti iš viešojo gyvenimo. Viešoji kalba tampa vis aštresnė, nuosaikumas išstumiamas. Primityvus agresyvumas ir bekompromisė kova pristatoma kaip drąsa ir tariamas principingumas. Augant šiam susiskaldymui, mažėja vietos dialogui, abipusei pagarbai, kompromisų paieškai. Yra „mes“ ir yra „jie“. Vadinasi, kad tie, kurie nėra su mumis, yra prieš mus. Objektyvi tiesa tampa nesvarbi – svarbu, kurioje pusėje esi. Propagandos principai ima dominuoti prieš laisvą ir atvirą diskusiją. Bendri mūsų namai skyla ir byra. 
Gerbiami Tautos atstovai, istorinė išmintis įspėjo visas žmonijos kartas, kad didžiausias pavojus valstybei dažnai kyla ne tik iš išorės, bet visų pirma iš vidaus susiskaldymo, pasitikėjimo praradimo, visuomenės vienybės irimo. Geopolitinių įtampų metu visuomenės susiskaldymas silpnina valstybės gebėjimą veiksmingai atsakyti į išorės grėsmes. Silpnėja valstybės atsparumas, nes tampa sunkiau susitarti, išorės veikėjai gali lengviau išnaudoti esamus visuomenės susiskaldymus pasitelkdami dezinformaciją ir kitas įtakos priemones, silpnėja pasitikėjimas demokratinėmis institucijomis ir svarbiausia – pasitikėjimas vienų kitais. Dėl to tampa sunkiau siekti bendrų ilgalaikių tikslų. 
Demokratija nebijo kitos nuomonės, nesutarimo, aktyvios diskusijos ar politinės konkurencijos. Pavojus kyla tada, kai visuomenė suskyla, o dažnai tyčia, siekiant politinių tikslų, yra suskaldoma į priešiškas, sunkiai sutaikomas stovyklas. Naujoji Vyriausybė ir naujoji koalicija tai suvokia ir kviečia visus politinius oponentus kartu stabdyti šį pavojingą procesą. Išvien kurkime sveiką, demokratijos principais grįstą politinę kultūrą. 
Gerbiamas Seimo Pirmininke, gerbiami Seimo nariai, kaip medicinoje gydymas prasideda nuo tikslios diagnozės, taip ir sprendžiant visuomenės problemas pirmiausia būtina nebijoti tiksliai įvertinti ir įvardinti situaciją. Lietuva susiduria su viena didžiausių ilgalaikių demografinių krizių Europoje. Prognozuojama, kad šio šimtmečio pabaigoje šalies gyventojų skaičius gali sumažėti maždaug ketvirtadaliu. Pagrindinės šios tendencijos priežastys yra itin mažas gimstamumas, neigiama natūrali gyventojų kaita ir spartus visuomenės senėjimas. 2026 metų pradžioje Lietuvoje gyveno 2 mln. 887 tūkst. nuolatinių gyventojų – beveik 14 % mažiau nei 2005 metais. Pastaraisiais metais gyventojų skaičiaus mažėjimą iš dalies kompensavo tik teigiama tarptautinė migracija, tačiau mirusiųjų vis dar kasmet yra gerokai daugiau nei gimusiųjų.
Lietuvos visuomenė sparčiai sensta, vyresnio amžiaus žmonės jau sudaro daugiau kaip penktadalį visų gyventojų, o vaikų ir darbingo amžiaus žmonių dalis nuolat mažėja. Gimstamumas Lietuvoje pasiekė vieną žemiausių lygių šalies istorijoje, jis yra vienas mažiausių ir Europos Sąjungoje. Kartu ilgėja ir gyvenimo trukmė, vyresnio amžiaus žmonių dalis visuomenėje toliau didės, o darbingo amžiaus gyventojų mažės. Tam mažesniam dirbančiųjų skaičiui teks išlaikyti vis daugiau pensinio amžiaus žmonių. Dėl šių tendencijų Lietuva susiduria su didėjančiu spaudimu pensijų sistemai, sveikatos apsaugai, socialinės globos ir ilgalaikės priežiūros paslaugoms bei darbo rinkai. Gyventojų mažėjimas ir senėjimas ryškiausias mūsų mažesniuose miestuose, miesteliuose ir kaimuose. Deja, demografinė situacija rodo, kad vien migracija šių iššūkių neišspręs – būtina ilgalaikė ir nuosekli demografinė bei šeimos politika. Be to, vien migracija mes šios problemos ir nenorime spręsti. Kaip sakė J. Marcinkevičius: „Kraštas, kurį iš savo tėvų paveldėjome, yra mūsų. Vadiname jį Lietuva ir norime, kad šis žodis iš pasaulio kalbos, iš jo žemėlapio neišnyktų.“ Todėl kviečiu visas politines partijas kartu ieškoti šios strateginės problemos sprendimų. 
Akivaizdu, tai lemia ne vienas veiksnys, o visa socialinių, ekonominių, kultūrinių ir technologinių pokyčių visuma. Tai reikia suvokti kaip visumą ir atsakymų ieškoti kompleksiniais sprendimais. 
Gerbiami Seimo nariai, būdamas Jonavos meru, įvairiomis progomis lankydavausi gimdymo namuose, kad pasveikinčiau naujagimių tėvus ir pasidžiaugčiau į pasaulį atėjusiu nauju mūsų bendruomenės nariu. Kaskart įsitikindavau viena tiesa: kiekvienas kūdikis yra vilties ženklas. Jo atėjimas nugali baimes dėl ateities, nerimą dėl ekonominių sunkumų, dėl atsakomybės prisiėmimo, jis jungia kartas. Tėvai jį apglėbia meile ir daro viską, kad jų vaikas užaugtų laimingas, kad po savęs jam paliktų geresnį pasaulį. Dėl savo vaiko jie tiki, kad rytojus bus šviesus.
Gerbiamas Seime, vaikai yra ne tik Lietuvos ateitis – jie yra priminimas, kad Lietuva dar turi ateitį. Todėl Vyriausybės pareiga – visais įmanomais būdais padėti tėvams ir vaikus auginančioms šeimoms. Vyriausybės programoje įsipareigojame sudaryti geresnes sąlygas kurti šeimą ir auginti vaikus. Numatome pertvarkyti vaiko išmokų sistemą taip, kad gimus vaikui šeimos neprarastų iki tol turėtų pajamų. Sieksime užtikrinti vietą darželyje kiekvienam vaikui, įvesti nemokamą pradinių klasių maitinimą, reikšmingai didinsime neformaliojo ugdymo finansavimą, gerinsime šeimos ir darbo derinimo galimybes bei didinsime pirmojo būsto programos finansavimą. 
Vien pavienės priemonės demografinės situacijos nepakeis, todėl siūloma įgyvendinti nuoseklią ir kompleksinę demografinę politiką. Ji apima paramos šeimai stiprinimą, vaikų priežiūros paslaugų prieinamumo plėtimą, taip pat vystysime visos dienos mokyklų tinklą, stiprinsime vaiko dienos centrus. Vyriausybė planuoja užtikrinti, kad šeimoms reikalingos paslaugos būtų prieinamos visoje Lietuvoje, o ypač regionuose. 
Gerbiami Seimo nariai, naujoji Vyriausybė sulaukė kritikos, kad pernelyg daug dėmesio skirs vyresnio amžiaus žmonių gerovei. Įspėjama, kad šiems tikslams gali būti skirta per daug valstybės finansinių išteklių, nei nori kritikai. Kai kas tai pateikia net kaip grėsmę. Tokia kritika nėra atsitiktinė. Ji kyla iš vis labiau dominuojančio požiūrio, kad žmogaus vertę reikia matuoti tik pagal jo našumą ir naudą. Siūloma žavėtis tik tais, kurie gali daugiau pagaminti, daugiau uždirbti ir atkakliau konkuruoti. Tik stiprus, jaunas, sveikas ir turtingas yra vertas dėmesio. Šios ideologijos atstovai politikai bando supriešinti Lietuvą: jie tvirtina atstovaujantys vadinamajai sėkmingai Lietuvai, o mus priskiria tiems, kuriems esą nepasisekė. Jų idealus finansų ministras yra tas, kuris šaltu balsu silpniausiems nukerta: pinigų nėra. 
Gerbiamieji Seimo nariai, mūsų Vyriausybė griežtai atmeta tokią ideologiją. Esame įsitikinę, kad visuomenė atskleidžia savo tikrąjį veidą ne tuo, kaip ji apdovanoja sėkminguosius, bet tuo, kaip elgiasi su tais, kurie jau yra silpni, kurie jau nebegali su mumis varžytis. Mes nevertinsime žmonių tik pagal tai, ką jie dar gali sukurti ekonomikai. Mums visi žmonės lygūs, mums visi nusipelno vienodo žmogiškojo orumo ir visų mūsų pagarbos.
Tie, kurie pasensta, suserga, turi negalią ar praranda darbą, nėra našta. Visuomenė, kuri šiuos žmones palieka vienus, skurstančius, kenčiančius tyloje ir apimtus nevilties, pati praranda dalį savo žmogiškumo ir patiria moralinį pralaimėjimą. Tokia visuomenė nebūtų sėkminga. Vyriausybė neleis, kad kenčiantis ar silpnesnis žmogus taptų nematomas.
Vyriausybė kviečia kurti valstybę, kurioje senatvės nereikėtų bijoti, o būtų galima laukti su ramybe kaip dar vieno gyvenimo etapo, kur amžiui rodoma pagarba, kur iš jo semiamasi išminties, kur perimama vyresniojo patirtis.
Šiandien vyresnio amžiaus žmonių skurdas išlieka viena opiausių Lietuvos socialinių problemų. Didžiausia skurdo rizika tenka būtent 65 metų ir vyresniems gyventojams. Pernai su ja susidūrė beveik keturi iš dešimties šios amžiaus grupės žmonių. Tiesa, pastaraisiais metais pensininkų finansinė padėtis gerėjo. Tam įtakos turėjo nuoseklus pensijų indeksavimas ir spartus darbo užmokesčio augimas. Vis dėlto šių pokyčių nepakanka. Daugelio senjorų pajamos vis dar sunkiai padengia kasdienes išlaidas, ypač augančias maisto produktų, būsto išlaikymo, šildymo ir sveikatos priežiūros kainas. Tarptautinių organizacijų duomenys rodo, kad Lietuva vis dar išlieka tarp Europos valstybių, kuriose vyresnio amžiaus žmonių skurdo rizika yra viena didžiausių. Didžiausius sunkumus patiria vieni gyvenantys senjorai, ypač moterys, taip pat žmonės, kurių darbo stažas buvo trumpas arba profesinis gyvenimas nepastovus. Todėl Vyriausybės programoje ypatingas dėmesys skiriamas vyresnio amžiaus žmonių orumui, finansiniam saugumui ir gyvenimo kokybei. Sieksime ne tik sparčiau didinti pensijas, bet ir mažinti pensininkų skurdą, stiprinti socialinę apsaugą. Numatome papildomą senatvės pensijų indeksavimą, pensijų augimą labiau susiejant su darbo užmokesčio didėjimu, o mažiausias pensijas artinti prie minimalių vartojimo poreikių dydžio. 
Taip pat peržiūrėsime Socialinio draudimo rezervinio fondo naudojimą, kad būtų užtikrinta socialiai teisinga pusiausvyra tarp lėšų kaupimo ir pensijų didinimo. Kartu stiprinsime visą socialinės paramos sistemą: didinsime šalpos pensijas, plėsime socialinių paslaugų prieinamumą, mažinsime biurokratiją jas gaunant. Kursime aiškesnę ir paprastesnę socialinės apsaugos sistemą. Daugiau dėmesio skirsime ilgalaikei priežiūrai, sujungsime globos ir slaugos paslaugas į vientisą sistemą, plėsime pagalbą namuose slaugantiems artimuosius. Stiprinsime socialinio pavėžėjimo paslaugas ir sudarysime sąlygas vyresnio amžiaus žmonėms kuo ilgiau savarankiškai gyventi savo namuose ir bendruomenėse. 
Vyriausybė taip pat sieks, kad vyresnis amžius nebūtų kliūtis aktyviam gyvenimui: plėtosime sidabrinę ekonomiką, skatinsime lankstesnes darbo sąlygas pensinio amžiaus žmonėms bei sudarysime daugiau galimybių persikvalifikuoti. Mažinsime diskriminaciją dėl amžiaus ir skatinsime vyresnio amžiaus žmonių užimtumą bei finansinį raštingumą. Vyriausybės tikslas – kad kiekvienas žmogus, nepriklausomai nuo amžiaus, turėtų galimybę gyventi oriai, jaustis reikalingas visuomenei ir būti visaverčiu jos nariu. 
Gerbiamieji Seimo nariai, kainų augimas yra vienas didžiausių iššūkių Lietuvos žmonėms. Vyriausybės programa numato kompleksines priemones jo poveikiui mažinti. Pagrindinis tikslas yra ne dirbtinai reguliuoti kainas, o didinti žmonių perkamąją galią ir užtikrinti sąžiningą konkurenciją rinkoje. Tam numatome nuosekliai didinti viešojo ir privataus sektoriaus darbuotojų atlyginimus, spartinti pensijų indeksavimą, stiprinti socialinę paramą, mažinti skurdą ir pajamų nelygybę bei skatinti socialinį dialogą dėl deramo minimaliojo darbo užmokesčio. Kartu imsimės aktyvesnės kainų politikos, stiprinsime profesionalią, ypač maisto produktų, kainų stebėseną, reikalausime aktyvesnės rinkos priežiūros institucijų veiklos. Rinkoje privalo būti užtikrinta sąžininga konkurencija ir vartotojų teisių apsauga. 
Didesnę įtaką žmogaus išlaidoms daro energijos kainos. Vyriausybė sieks konkurencingų ir stabilių šildymo bei elektros energijos kainų. Didinsime elektros kainodaros skaidrumą, stiprinsime vartotojų apsaugą nuo galimo energetikos įmonių piktnaudžiavimo. Turi būti modernizuojamos šildymo sistemos, spartinama daugiabučių renovacija ir didinamas energetinis efektyvumas. 
Gerbiamas Seime, Vyriausybės finansų politika bus grindžiama atsakomybe, skaidrumu ir socialiniu teisingumu. Sieksime stiprinti valstybės viešuosius finansus, kartu augindami ekonomiką, užtikrindami tvarius pajamų šaltinius ir efektyvų biudžeto lėšų panaudojimą. Vyriausybė taip pat dės daugiau pastangų kovai su šešėline ekonomika, PVM’o grobstymu, sukčiavimu ir pinigų plovimu. Didelį dėmesį skirsime investicijoms ir ilgalaikiam ekonomikos finansavimui, stiprinsime nacionalinio plėtros banko ILTE vaidmenį, plėtosime Lietuvos kapitalo rinką, skatinsime gyventojų taupymą ir investavimą. Bus sudarytos palankesnės sąlygos pensijų fondams ir kitiems ilgalaikiams investuotojams daugiau investuoti į Lietuvos verslą, infrastruktūrą ir strateginius projektus. Europos Sąjungos paramos lėšos turi būti veiksmingai naudojamos, kad kurtų ilgalaikę naudą šalies ekonomikai ir regionų plėtrai. Finansų politika turi ne tik užtikrinti fiskalinį stabilumą, bet ir prisidėti prie spartesnio ekonomikos augimo, didesnio žmonių pasitikėjimo valstybe ir tvarios Lietuvos gerovės kūrimo. 
Gerbiami Seimo nariai, visi puikiai suprantame, kad be ekonomikos augimo ir tvarumo nebus galimybių sukurti klestinčios Lietuvos. Vyriausybės ekonomikos politika bus orientuota į spartesnį ir tvarų Lietuvos ekonomikos augimą, didesnį šalies konkurencingumą ir aukštos pridėtinės vertės darbo vietų kūrimą. 
Ypatingą dėmesį skirsime regionų plėtrai: remsime gamybines investicijas, plėsime laisvąsias ekonomines zonas, vystysime investicijoms reikalingą infrastruktūrą ir skatinsime gerai apmokamų darbo vietų kūrimą visoje Lietuvoje. Svarbi ekonomikos augimo dalis bus inovacijos, technologinė pažanga ir žmogiškojo kapitalo stiprinimas, todėl remsime proveržio technologijas. Taip pat plėtosime eksporto galimybes ir stiprinsime ekonominę diplomatiją, siekdami, kad Lietuvos įmonės sėkmingiau integruotųsi į tarptautines vertės grandines. Vyriausybės tikslas – kurti modernią, inovatyvią, eksportuojančią ir atsparią Lietuvos ekonomiką. Ji turi didinti šalies konkurencingumą, kurti daugiau gerai apmokamų darbo vietų ir užtikrinti tvarią žmonių gerovę visoje Lietuvoje. 
Vyriausybės programa numato modernizuoti Lietuvos transporto infrastruktūros sistemą, užtikrinti tvarų kelių finansavimą, geresnę kelių, tiltų ir viešojo transporto būklę. Plėtosime autobusų ir geležinkelių maršrutų tinklą, stiprinsime Lietuvos oro uostų ir Klaipėdos jūrų uosto konkurencingumą, bus diegiamos išmaniosios transporto technologijos ir gerinamas paslaugų prieinamumas regionuose. Vyriausybė stiprins valstybės skaitmeninę infrastruktūrą.
 Vyriausybės programa numato didinti kokybiškų sveikatos priežiūros paslaugų prieinamumą visoje Lietuvoje. Daugiau investuosime į ligų prevenciją, reabilitaciją ir ilgalaikę priežiūrą. Plėsime išmaniųjų technologijų naudojimą. Svarbiausia, mažinsime eiles gydymo įstaigose ir stiprinsime sveikatos priežiūros tinklą regionuose. Ypatingą dėmesį skirsime sveikatos priežiūros darbuotojams: reikšmingai didinsime slaugytojų ir jų padėjėjų darbo užmokestį, gerinsime darbo sąlygas ir stiprinsime ilgalaikės priežiūros sistemą. 
Vyriausybė derins aplinkos apsaugą su tvaria ekonomikos plėtra. Sieksime didinti Lietuvos miškingumą. Mūsų tikslas – saugoti gamtą, mažinti poveikį klimatui ir kurti tvarią aplinką ateities kartoms. 
Ministrų kabinetas stiprins vidaus saugumą, viešąją tvarką ir žmonių pasitikėjimą teisėsauga. Gerinsime pareigūnų darbo sąlygas ir kvalifikaciją. Teisingumo srityje reikia veiksmingesnės teisinės sistemos. Teisė turi veikti greitai, skaidriai ir, svarbiausia, teisingai. 
Žemės ūkis turi būti konkurencingas, o Lietuvos kaimas stiprus, todėl sieksime remti didesnės pridėtinės vertės žemės ūkio produktų gamybą ir perdirbimą, trumpinsime maisto tiekimo grandines, kad ūkininkai galėtų daugiau produkcijos parduoti tiesiogiai vartotojams. Turi būti užtikrintas teisingesnis Europos Sąjungos paramos paskirstymas smulkiesiems ir vidutiniams ūkininkams bei jauniesiems ūkininkams. 
Vyriausybė sieks užtikrinti kokybišką ir visiems prieinamą švietimą, nepriklausomai nuo gyvenamosios vietos. Mažinsime mokytojų trūkumą, gerinsime jų darbo sąlygas ir atlyginimus. Turime išsaugoti regionų mokyklas bei didinti paramą mokiniams ir studentams iš pažeidžiamų visuomenės grupių. Taip pat stiprinsime neformalųjį ugdymą, mokymąsi visą gyvenimą ir sudarysime geresnes sąlygas kiekvienam įgyti šiuolaikinei darbo rinkai reikalingų kompetencijų. 
Mokslo ir inovacijų srityje didinsime investicijas į mokslinius tyrimus ir eksperimentinę plėtrą. Vyriausybė stiprins mokslo ir verslo bendradarbiavimą, skatins aukštųjų technologijų, dirbtinio intelekto, gyvybės mokslų ir kitų pažangių sričių plėtrą. 
Kultūra turi būti prieinama visoje Lietuvoje. Stiprinsime menininkų bendruomenes, puoselėsime kultūros paveldą, etninę kultūrą ir tradicijas, užtikrinsime didesnę paramą profesionaliajam menui bei jo sklaidai regionuose. 
Gerbiami Seimo nariai, prisistatydamas Seimui kaip kandidatas, detaliai apibūdinau, kaip stiprinsime valstybės gynybą ir kokią užsienio politiką vykdysime. Tai atsispindi ir Vyriausybės programoje. Šiandien tik noriu papildomai pabrėžti, kad Vyriausybė gerai suvokia, kad tradicinis karinis pranašumas jau nebėra lemiamas veiksnys. Karinių operacijų eigą vis labiau lemia nebrangios, masiškai gaminamos technologijos, ypač dronai, dirbtinis intelektas ir autonominės sistemos. Didžiausias iššūkis šiandien nėra technologijų trūkumas, o lėtas jų diegimas. Ateities konfliktus laimės tos valstybės, kurios greičiausiai integruos inovacijas į savo karinę doktriną ir gebės mokytis iš šiuolaikinių konfliktų, todėl būtina nuolat stebėti karinių technologijų raidą, stiprinti bendradarbiavimą su privačiu sektoriumi ir sąjungininkais. Lietuvos saugumas priklausys ne tik nuo investicijų į ginkluotę, bet ir nuo gebėjimo greitai prisitaikyti prie besikeičiančio karo pobūdžio.
Gerbiamas Seimo Pirmininke, gerbiami Seimo nariai, pirmadienį, tai yra vakar, minėjome Valstybės (Lietuvos karaliaus Mindaugo karūnavimo) ir „Tautiškos giesmės“ dieną. Vakar vakare visi kartu giedojome „Tautišką giesmę“ ir žodžius „Vardan tos Lietuvos vienybė težydi“. Mūsų vienybė tikrai žydės tik tada, kai gerbsime vienas kitą, kai remsime vienas kitą, kai Lietuvoje nebus niekinamų ir žeminamų žmonių. Ačiū jums. 
PIRMININKAS. Ačiū, gerbiamas Ministre Pirmininke. Kviečiame užimti vietą turbūt ten, prie komandos, prie Vyriausybės narių. Dabar pusantros valandos skiriame visos Vyriausybės atsakymams. Galima klausti Ministrą Pirmininką ar bet kurį ministrą. 
Pirmas klausia L. Kasčiūnas. Prašom, kolega.
L. KASČIŪNAS (TS-LKDF). Labai ačiū, gerbiamas Seimo Pirmininke. Gerbiamas Mindaugai, gerbiamas paskirtasis premjere, toks antras dublis, antras testas, antras egzaminas. Prieš kokią gerą savaitę buvo klausimas: tie įsipareigojimai, kuriuos jūs išdėstėte tada koalicijos sutartyje, dabar dauguma jų jau perkelta į Vyriausybės programą, turi turėti ir prioritetus, bet turi turėti ir savo finansavimo šaltinius. Ar jau dabar esate apskaičiavęs, kiek visa tai kainuos papildomai valstybės biudžetui ir iš kur tų pinigų gausite? Labai svarbu pasidaryti namų darbus ir Ministras Pirmininkas atėjęs turi labai aiškiai pasakyti, kokie sprendimai numatomi, kad visi tie įsipareigojimai būtų įgyvendinti, nes jeigu vėlgi mes sukelsime lūkesčių, sprendimų neįgyvendinsime, visuomenė nusivils.
M. SINKEVIČIUS. Ačiū, gerbiamas Seimo nary. Tikrai, kaip sakote, antras dublis. Per antrą dublį turbūt matote koalicijos sutarties perkėlimo į Vyriausybės programą nuoseklumą ir tas ambicijas, kurias mes išlaikome nuosekliai tarp skirtingų koalicinės daugumos formavimo ir Vyriausybės formavimo procesų. Ir taip, aš jau ir tuo metu sakiau, kad procesas nebus lengvas. Žinoma, kad mes nepadarysime visko labai staigiai ir greitai, turime tam šiek tiek daugiau nei dvejus metus, ir daug kas detalizuosis Vyriausybės programos priemonių įgyvendinimo plane. Tam yra nauja komanda, tam yra net ir užsiminta apie tam tikrus dalykus, kuriuos mes planuojame. Nepaisant to, kad daugelio Europoje ekonominis augimas yra kuklus, Lietuva tą augimą išsaugo, išlaiko gana ženklų, lyginant su Europos Sąjungos vidurkiu. Tai vienas, sakykime, elementas yra ekonomikos augimas. 
Kitas dalykas, aš tikrai manau, kad, nekalbant apie mokesčius ir aš apie juos niekur nekalbėjau nei anksčiau, nei dabar, aš manau, kad neišnaudota galimybė ir nemažai potencialo mes turime šešėlinėje ekonomikoje, kai mes matome Finansinių nusikaltimų tyrimo tarnybos vadovo pasakytus skaičius, kad šešėlinė ekonomika sudaro 20 % ir tai konvertuojasi į 5 % BVP. Tai, matyt, kad – mane tokie skaičiai gąsdina – turime galvoti, o kaip tą keisti. Nes 5 % BVP – visas mūsų gynybos finansavimo dydis. Na, ne visai vienodai, lygiai, bet ta kryptimi. 
Iš tikrųjų, galvodami apie prioritetus ir kaip atliepti tuos lūkesčius ir ambicijas, kurias išsikėlėme, mes ieškosime kūrybingų, bet fiskalinės drausmės nepažeidžiančių sprendimų. Ir, žinoma, jūs absoliučiai teisus sakydamas, kad jeigu tie planai nebus įgyvendinti, tai ši mano formuojama Vyriausybė bus tiesiog tuščių pažadų Vyriausybė. Manau, kad mes, išsikeldami sau tikslą ir ambiciją, objektyviai pamatuojame ir vertiname galimybes ir tikrai darysime viską, kad tie lūkesčiai būtų kadencijos pabaigoje atliepti.
PIRMININKAS. Ačiū. Toliau klausia K. Podolskis. Prašau, kolega.
K. PODOLSKIS (LSDPF). Ačiū, Pirmininke. Mano klausimas taip pat apie finansų politiką. Premjeras atsakė, tai gal dabar būtų klausimas finansų ministrui. Irgi iš principo, ar ne, ir demografiniai iššūkiai, ir įsipareigojimai, norime keisti situaciją – parama šeimai, pirmasis būstas, kam taip pat reikalingi finansai, toliau auginsime minimaliąją mėnesinę algą, yra įsipareigojimai profesinėms grupėms, tokioms kaip statutiniai pareigūnai. Gal galėtumėte, jūsų, kaip finansų ministro, kokie būtų prioritetai, kaip užtikrinsite tų būtinų išlaidų finansavimą? Sakykime, gal smulkiau būtų galima – ar daugiau į skolinimąsi, ar į rezervų atlaisvinimą, kaip pavyzdys, „Sodros“, ar vis tik galbūt svarstytumėte ir tam tikrų mokesčių didinimą ar kėlimą? Puikiai suprantame, kad viskam neužteks ir prioritetai turės būti. Kokia jūsų, kaip finansų ministro, vizija? Ačiū.
T. VALYS. Dėkoju už klausimą. Be jokios abejonės, visos jūsų išvardytos priemonės yra svarstytinos kaip galimybė, bet, kita vertus, nepamirškime, kokiame dabar ekonomikos cikle esame. Dar tik pasibaigė II ketvirtis, sulaukime dar galutinių rezultatų. Visi puikiai žinome sezoniškumą, ekonominiai rezultatai paaiškėja būtent po vasaros. Iš esmės III ketvirtis, ko gero, bus lemiamas spręsti, kokioje situacijoje esame, ir visos prielaidos, tiek viešai prieinamos, tiek abejonės, deja, buvo grindžiamos tam tikrais skaičiavimais, grindžiamais iš I ketvirčio daugiausia. 
Tikrai neatmeskime, suteikime galimybę ekonomikos augimo inercijai. Tikrai, be jokios abejonės, kaip ir premjeras paminėjo, Vyriausybės programa tikrai nenumato kažkokių labai ypatingų atpalaidavimų fiskalinės politikos, bet faktas vienas, kad ekonomikos augimas, regionų augimas, viso šito potencialas, taip pat ir šeimos politikos įgyvendinimas tikrai negali būti aukojamas vien tik fiskalinės drausmės principu. 
Be jokios abejonės, tai išliks mūsų prioritetas, bet yra aibė kitų jau paminėtų priemonių, kurių mes sieksime. Taip pat bus įsivertinama esamų priemonių veikimo galimybės ir veiksmingumas. Tikėtina, kad galima bus svarstyti naujų finansinių instrumentų įtraukimą, tarp jų ir mūsų minėti pagrindiniai principai ir gynybos pramonę finansuojant bus skatinami. Kuomet kalbėsime apie gynybos finansavimą, tas pramoninis bendradarbiavimas intensyvesnis, kad tai neliktų tiktai lozungai, bet būtų ir reali nauda masto ekonomijai, papildomas poveikis ekonomikai. Kaip ir buvo minėta, socialinė politika, regionų vystymasis negali būti aukojamas vien dėl dirbtinių kažkokių principų.
PIRMININKAS. Ačiū, ministre. Toliau klausia V. Čmilytė-Nielsen.
V. ČMILYTĖ-NIELSEN (LSF). Dėkoju, gerbiamas Seimo Pirmininke. Gerbiamas premjere, ar nemanote, kad sakydamas, kad Vyriausybė įsipareigoja didinti privataus sektoriaus atlyginimus, jūs prisiimate įsipareigojimą, kurio iš principo Vyriausybė negali įgyvendinti? Jūs galite užtikrinti, kad mažės biurokratinė našta, kad gerės investicinė aplinka, arba bent jau siekti šitų dalykų. Galbūt galėtumėte labai konkrečiai įvardyti, kokį vieną rodiklį jūs norėtumėte ar sieksite pagerinti, ar tai būtų investicinio klimato gerinimas Lietuvoje, ar grąžinimas pozicijų tarptautiniuose reitinguose, nukritusių per pastaruosius beveik dvejus metus? Labai konkretų rodiklį, kuris ir sudarytų sąlygas ar prielaidas, kad darbo užmokestis ir privačiame sektoriuje galėtų augti.
M. SINKEVIČIUS. Labai ačiū už jūsų klausimą. Iš tikrųjų mano ambicijos būtų gal keliomis kryptimis. Viena aišku – nemaloniai nuteikė tas konkurencijos indekso krytis ir, matyt, čia reikia stengtis, nes tas indeksas ir metodologija, kaip turbūt jums yra žinoma, du trečdalius sudaro statistiniai rodikliai. Man atrodo, vienas trečdalis iš verslo aplinkos, tai yra darbdavių, verslo atstovų apklausos, bet ne apie tai gal šį kartą. 
Šį kartą aš galvoju, kad man aktualu ir norėtųsi, kad ta investicinė aplinka ir Lietuvos patrauklumas būtų konkurencingas, nes mes nesame ekonominė sala, mes žinome, kad lygiuojamės su Baltijos šalimis, su Lenkija, kokias paskatas ten besikuriantis verslas turi. Žinoma, kad turbūt turime puikiai žaliojo koridoriaus principu veikiančių mechanizmų, kurie verslui leidžia investuoti greitai ir kurti darbo vietas. Mano ambicija iš tikrųjų būtų susijusi su paskatinimu, kad tie skaičiai, kuriais mes savu laiku didžiavomės, kai ateidavo garsūs vardai – „Continentalis“ ir kiti, o dabar, matyt, liūdnai girdime apie šių įmonių išėjimą... Aš norėčiau, kad sukurtume tą terpę, tą patrauklią konkurencinę aplinką, kad didžiosios tarptautinės tiesioginės užsienio investicijos grįžtų į Lietuvą, atsisuktų į Lietuvą, bet kartu nesupriešinu ir su pagalba vietos verslui, ypač galvodamas apie pažangias technologijas, gyvybės mokslus. Čia tikrai turime ir profesorių, ir asmenų, kurie gali parodyti, sukurti tam tikrus deimantus, dėl kurių mes galime būti žinomi visoje Lietuvoje. Mano pagrindinė ambicija, gal indeksai ir vertinimai yra labai gerai, reikia siekti ir stebėti, ir analizuoti, kodėl ir dėl kokių priežasčių mūsų situacija suprastėjo. Kurkime ir kursime patrauklias aplinkas verslui steigtis ne tik laisvosiose ekonominėse zonose, bet ir pramonės zonose, regionuose. Tiesioginių užsienio investicijų arba verslo kapitalo pritraukimas į Lietuvą, aš manau, būtų pagrindinis rodiklis, jeigu jis būtų gerinamas, o bus daroma viskas, kad jisai gerėtų, tai bus sėkmė ir man, ir, tikiuosi, visai komandai Vyriausybės vardu.
PIRMININKAS. Ačiū. Toliau klausia O. Leiputė.
O. LEIPUTĖ (LSDPF). Dėkoju, Seimo Pirmininke. Gerbiamas premjere, gal galėtumėte pakomentuoti, kokius sprendimus priimsite dėl skurdo mažinimo… (Balsai salėje) ...ir ypač kaip mažinsite atotrūkį tarp regionų ir užtikrinsite viešąsias paslaugas, kokie tai galėtų būti sprendimai? (Balsai salėje) 
PIRMININKAS. Prašom.
M. SINKEVIČIUS. Labai ačiū už klausimą. Aš manau, kad fundamentalus siekis yra išlaikyti socialinių paslaugų, viešųjų paslaugų prieinamumą, nepriklausomai nuo gyvenamosios vietos. Tam, žinoma, reikia kooperacijos su savivalda dažnu atveju, reikia įtraukimo regionų sprendžiamųjų valdžių, turiu omenyje, regioninių administracijų, regioninių plėtros tarybų. Klausimas kompleksinis ir gal prašysiu dar ir Socialinės apsaugos ir darbo ministerijos, jeigu taip galima klausimą peradresuoti, papildyti apie mūsų programą ir numatomus įsipareigojimus.
PIRMININKAS. Ačiū. Toliau klausia V. Fiodorovas. (Balsai salėje) V. Fiodorovas, po to… (Balsai salėje) Tuoj pat.
V. FIODOROVAS (MSNG). Ačiū, Seimo Pirmininke. Mano klausimas premjerui. Jūsų programoje regionų stiprinimas yra vienas kaip ir iš prioritetų, tačiau pačioje programoje konkrečių nei terminų, nei finansinių įsipareigojimų nėra. 
Mano klausimas, kaip po daugiau nei dvejų metų Lietuvos gyventojai, ypač tie, kurie gyvena regionuose, galės įvertinti, kad atskirtis sumažėjo, jie pradėjo geriau gyventi, ir apskritai ar ši Vyriausybė yra pasirengusi daugiau sprendimų perleisti savivaldoms, regionams, ar vis dėlto, šiek tiek leisiu sau pajuokauti, ir toliau Vilnius spręs, kaip turi gyventi tokie rajonai kaip Jonava, Kėdainiai ir panašiai? Ačiū.
M. SINKEVIČIUS. Ačiū, gerbiamas Seimo nary. Kadangi mano toks profesinis pašaukimas buvo pradėti nuo savivaldos, aš manau, neblogai suprantu regioninę specifiką ir aš manau, kad vienas iš pagrindinių principų, jau net nenueinant į detales, yra leisti regionams ir savivaldai veikti. Nes, kaip jūs puikiai žinote, regionai riboti, tai yra kad jų savarankiškos pajamos sudaro 10–12 % savivaldybės biudžeto. Jeigu tokie dydžiai yra savarankiškumo rodiklis, tai manau, kad tai tiesiog rodo, kad savarankiškumo nėra. Savivaldybės, manau, bus įgalintos veikti ir turbūt sulauks Vyriausybės palaikymo, nes nesilaikysime to principo, kad iš Vilniaus mums geriau matyti, ko reikia Kėdainiams, Joniškiui ar Jonavai. Bet kartu manau, kad yra gerų, puikių pavyzdžių, kurie gali būti replikuojami. Turime gerų pavyzdžių ir Kėdainiuose, ir Akmenėje, ir toje pačioje Jonavoje: pramonės zonos, įveiklinti sklypai, viešoji pagalba viešajai infrastruktūrai, kelias nuotekų tinklui, vandens tinklui, apšvietimui, elektros galiai suteikti. Aš manau, kad dar šitas darbas neišsemtas net ir ta prasme, jūs turbūt žinote, jog net ir Kauno laisvoji ekonominė zona buvo apribota ir magistralės, ir oro uosto, ir dabar reikia tam tikros restitucijos – rasti kelis šimtus hektarų sklypų, kur jie galėtų ne koncentruotai, o kažkur kitur veikti ir kurti veiklą, ir kurti galimybes verslui įsikurti. 
Šis rodiklis bus, matyt, vienas iš esminių. Gali būti SVV subjektai, naujos įmonės, naujos darbo vietos, bet šalia ekonomikos reikia dar, ką mes, Vyriausybė, įsipareigojome, nepamiršti tų socialinių, švietimo, sveikatos paslaugų. Gerai, jeigu regionuose yra darbdavys, o ką daryti, jeigu nėra gydymo įstaigos, o ką daryti, jeigu nėra arba, sakykime, toli vežti savo vaikus į mokyklą ar darželį? Jeigu socialinės paslaugos yra nekokybiškos arba sunkiai prieinamos? Čia rodiklių gali būti apstu ir, matyt, mes vertinsime kompleksiškai – ne pagal vieną rodiklį, bet, manau, tų rodiklių visuma galės rodyti statistiką vėliau, po dvejų metų, kas pasikeitė ar ne. Bet aš manau, kad viskas pasijaus labai emociškai žmogiškai, ar po dvejų metų Kėdainiuose, Jonavoje, Akmenėje, Joniškyje, Skuode ar Kupiškyje tapo saugiau, geriau gyventi, ar yra ten perspektyvos tose teritorijose, ar vis tik po dvejų metų, kaip sakant, tos perspektyvos neatsirado ir toliau rajonai ar miesteliai gęsta.
PIRMININKAS. J. Sejonienė – dėl vedimo tvarkos. Prašau, kolege.
J. SEJONIENĖ (TS-LKDF). Dėkoju, Seimo Pirmininke. Žiūrėkite, aš nežinau, čia tyčinė ar netyčinė, techninė klaida, bet buvo leista frakcijos vardu dviem Socialdemokratų frakcijos nariams klausti. Aš nežinau, matyt, reikėtų ištaisyti šią klaidą ir gal tuomet galėtų toliau klausinėti tik opozicinių frakcijų atstovai arba bent jau sudaryti galimybę frakcijos vardu ir opozicijos frakcijoms klausti du kartus?
PIRMININKAS. Ačiū, kolege. Būsiu atidesnis. Anksčiau kas čia užsirašėte, nes radau tokią tvarką, kur susirašė tokiu eiliškumu, ir tai rodo kompiuteris. 
S. Kairys. Prašau, kolega. Bet laikas…
S. KAIRYS (LSF). Ačiū, Seimo Pirmininke. Aš siūlau visiems kitiems visų frakcijų kolegoms visada registruotis frakcijos vardu ir ne vienam asmeniui. Jeigu negausite žodžio frakcijos vardu, būsite pakeltas iš karto kituose klausimuose. Jūs jau ne pirmą posėdį arba piktnaudžiaujate, arba tyčia nepastebite. Jeigu tyčia nepastebite, yra ir kitų vicepirmininkų, kurie gal pastebėtų ir korektiškiau pirmininkautų Seimo posėdžiui. Negalima sudaryti lygesnių už lygius situacijų, ypač tokiu svarbiu klausimu kaip Vyriausybės programa.
PIRMININKAS. Ačiū, kolega, už patarimą. Toliau klausia E. Kirkutis.
E. KIRKUTIS (LVŽ-KŠSF). Laba diena. Ministre Pirmininke, klausimas jums. Kovo 24 dieną buvo įregistruotas Seimo nutarimo „Dėl patariamojo referendumo dėl piliečių valios dėl Lietuvos Respublikos Konstitucijos 38 straipsnio pakeitimo paskelbimo“ projektas. Seimas priėmė nutarimą ir jis iškeliavo į Teisės ir teisėtvarkos komitetą, ir jis jau ten yra (aš tyčia pasakiau datą, kad kovo 24 diena) ilgokai. Pirminis planas buvo, kad tas referendumas, jeigu vyktų, įvyktų kartu su savivaldos rinkimais. Teisės ir teisėtvarkos komitete (greitai suskaičiavau, dabar gali būti netikslu) jau penki posėdžiai vyko šiuo klausimu, nes vyko… Teisinio reguliavimo poveikio vertinimo išvados buvo išprašytos. Ir vis dar vyksta. Būtų labai malonu sužinoti ir jūsų politinę pažiūrą ir žiūrėjimą į šitą dalyką, ar tas referendumas vis dėlto politiškai bus…
PIRMININKAS. Kolega, laikas jūsų klausimui.
E. KIRKUTIS (LVŽ-KŠSF). …daromas, ar ne?
M. SINKEVIČIUS. Gerbiamas Seimo nary, aš manau, kad tikrai Teisės ir teisėtvarkos komiteto nariai girdi ir čia dalyvauja posėdyje, ir išgirdo jūsų nuogąstavimą, kad tas procesas tiesiog gal ar įstrigęs, ar nejuda taip greitai nuo kovo mėnesio. Manau, kad TTK pirmininkas atkreips į tai dėmesį.
Aš, žinote, nesu Seimo narys. Seimo valia yra imperatyvas, Seimas vertina ir Vyriausybės darbą. Aš patarti parlamentui gal negaliu. Mano požiūriu, tas patariamasis referendumas gali vykti, jeigu čia bus tokia Seimo valia. Žinoma, su tais patariamaisiais referendumais… Žinote, gausime nuomonę, turbūt galime įsivaizduoti, kokią, bet ką tada su tuo darysime? Gal ir neblogai atsiklausti visuomenės nuomonės, bet reikėtų tiesiog gal ir vertinti, ar tame nėra ir tokio, kaip čia pasakyti, visuomenės skaidymosi, tokio priešinimo elemento. Tikiuosi, kad ne. Aš tikiuosi, kad iniciatoriai turi tikrai tiktai gerą valią ir gerą norą išsiaiškinti ir atsiklausti visuomenės, bet svarbu, kad šis procesas tikrai galimas. Jeigu toks bus, aš ir pats tikrai neignoruosiu šio referendumo ir pasisakysiu. Svarbu, kad mes, kaip visuomenė, sutartume, kad mes nesusiskaidytume ir kad savivaldos rinkimai taptų ne apie savivaldos rinkimus, o referendumas nenustelbtų viso to politinio demokratinio proceso, kas yra orientuota į savivaldą.
Bet tą jūsų nuomonę išgirdau. Manau, kad išgirdo kolegos. Tikiuosi, kad tas procesas neužstrigs komitete.
PIRMININKAS. Ačiū. Toliau klausia Seimo narys A. Butkevičius. Prašau, kolega.
A. BUTKEVIČIUS (DFVL). Dėkoju, Seimo Pirmininke. Mano klausimas būtų energetikos ministrui. Pirmiausia, gerbiamas ministre energetikos lauke, norėčiau jus pasveikinti su atsakingomis būsimomis energetikos ministro pareigomis ir, aišku, palinkėti sėkmės, nes jūsų energetinė dalis Vyriausybės programoje parengta, matosi, labai ambicinga. Suprantate, kad energetikos politika tiesiogiai veikia pramonės konkurencingumą, tai, kas Lietuvai yra labai svarbu. 
O mano klausimas būtų labai paprastas. Pastaruoju metu vyksta labai stipri diskusija dėl Lietuvos jūrinių parkų projektų įgyvendinimo. Lyg ir pasigirsta nuomonė, kad gal tik dėl vieno jūrinio parko projekto įgyvendinimo Lietuvoje turėtų būti priimti greiti sprendimai ir procesas turi būti suvaldytas. Ar ir toliau bus tęsiami du jūros energetikos projektai Lietuvoje? Ačiū.
L. SAVICKAS (DFVL). Labai ačiū, gerbiamas kolega, už klausimą. Akivaizdu, kad būtent jūrinio vėjo energetika yra labai reikšminga dalis mūsų Lietuvos energetinės nepriklausomybės krypties. Dėl to bet kuriuos tolesnius sprendimus reikės vertinti visų pirma per valstybės interesą. Per valstybės interesą, kuris liestų, kokią įtaką tai daro vartotojams, mūsų galutiniams vartotojams, ir kainai, taip pat kokią įtaką tai turi bendrai mūsų energetikos sistemai. Suprantu, kad pastarosiomis savaitėmis yra baigiami tam tikri analitiniai darbai, medžiaga, kuri būtent šiais aspektais ir yra fokusuota. Aš tikiuosi, kad artimiausiomis dienomis galėsiu susipažinti su atlikta informacija ir pagrįstai, remdamasis atliktais tyrimais, priimti sprendimą. Ačiū.
PIRMININKAS. Ačiū. Toliau klausia A. Skardžius. Prašau, kolega.
A. SKARDŽIUS (NAF). Ačiū, gerbiamas Pirmininke. Mano klausimas būtų premjerui. Labai panašus, ko kolega A. Butkevičius klausė. Tačiau aš programoje pasigendu ambicijos, kaip Lietuva bris iš energetinio skurdo, vieno iš didžiausių Europoje? Elektros kainos dėl investavimo į perteklinę infrastruktūrą yra nepakeliamos verslui. Prezidentas siūlo verslui tam tikrą kreditą – penkeriems metams nukelti dalį mokėjimų, kad verslo produktas būtų konkurencingas eksportui. Štai tas pats projektas, kuris dvejus metus marinuojamas, tas pirmasis jūros vėjo parko projektas, kuriam reikės išleisti 3 mlrd., kaip komercinis jau nebeveža. Nereikia čia nieko vynioti į vatą, yra kaštų ir naudos analizė. Tai, gerbiamas premjere, kaip jūs elgsitės su tais 3 mlrd.? Užkrausite vartotojams papildomą naštą…
PIRMININKAS. Kolega, jūsų laikas!
A. SKARDŽIUS (NAF). …ar kaip kitaip? Ačiū.
M. SINKEVIČIUS. Ačiū, gerbiamas Seimo nary. Kaip minėjo mano kolega energetikos ministras, aišku, kad čia susiję turbūt ne vien tik su Energetikos ministerija, bet ir su Finansų ministerija, nes paliečia ir įmonę „Ignitis“. Kiek aš esu preliminariai bendravęs, tai tikrai nekalbama daugiau nei tik apie vieną jūrinį parką. Matyt, tai, ką jūs sakote, yra absoliuti tiesa. Jis galbūt gali būti, kaip sakyti, realizuojamas suderinus su Europos Komisija valstybės paramos schemą. Žinote, mechanizmų, kaip ką nors įgyvendinti, galime turbūt visą laiką rasti, ir didesnius projektus, ir tokius grandiozinius projektus. Visą laiką svarbu pirma analizuoti, kokį tai turės efektą, ar mes tiesiog nepalengvinsime tos energetinės naštos, kaip vienos iš kaštų formų verslui. Ir dabar verslas kenčia nuo to, nes tie energetiniai kaštai, ne tik elektros, atsigula turbūt į sąnaudas ir neleidžia būti konkurencingiems Europoje. Todėl šia prasme sprendimai bus daromi ne skubant, o apgalvojant. 
Jūs puikiai suprantate, kad priimant tuos sprendimus yra daug prielaidų, prognozių, kurios, kaip sakyti, remiasi tam tikrais galimais scenarijais. Mes gi nežinome, kas bus nei po metų, nei po dvejų, kaip plėtosis ir kaip keisis geopolitinė situacija. Visa tai gali būti keičiama. Mes čia labai intensyviai ir atsargiai žiūrėsime. Kaip aš kartais sakau, žinote, yra tas posakis, jeigu čia yra „monkės biznis“, tai mes į tokį biznį tikrai nesivelsime ir į valstybės projektus, kurie neturi prasmės, kaip sakyti, neturi prasmės ne dėl žaliosios energetikos, bet neturi ekonominių rezultatų, neparodo gerų ekonominių rezultatų, neparodo naudos verslui ir visuomenei, tai tikrai į juos eksperimento tvarka kaip į avantiūrą nesivelsime.
PIRMININKAS. Ačiū. Toliau klausia S. Kairys. Prašau, kolega.
S. KAIRYS (LSF). Ačiū, Seimo Pirmininke. Gerbiamas paskirtasis premjere, aš tikrai neklausiu švietimo ministrės, nes ji turbūt atsakys kaip Lietuvos krepšinio rinktinės vyriausiasis treneris, kad nėra čia jokios tragedijos, kaip nors vis tiek išsikapstysime. Bet aš tik noriu pagarsinti, kad pernai matematikos valstybinio egzamino neišlaikė virš 4 tūkst. moksleivių, šiemet, net nuleidus kartelę, vėl skaičius yra apie 4 tūkst. Mes nė per nago juodymą nežengiame į priekį. Švietimas ir jūsų pristatymo metu liko toks labai labai formalus. Ar tapęs jau, kaip sakyti, visagaliu premjeru, su visais įgaliojimais, nuvyksite bent į Suomiją, Estiją, į tas šalis, kurios žiūri ne į apačias, ne į tą kartelę, numestą ant žemės, o stengiasi ir dirba, kad valstybė būtų konkurencinga, progresyvi ir turėtų tikrai pažangią švietimo sistemą, o ne tokią, kokia pas mus formuojasi Lietuvoje?
M. SINKEVIČIUS. Gerai, aš pradėsiu. Matau, kad ministrė norės papildyti. Taip, jeigu bus tokia Seimo valia – Ministru Pirmininku tapsiu, bet ta visagalybė su tuo tapimu neatsiranda. Žinoma, kad mes norime būti pažangią švietimo sistemą turinti valstybė. Žinoma, kad mus neramina įvairūs tarpinių patikrinimų rezultatai, brandos egzaminų rezultatai, išlaikymai, neišlaikymai. Tai jaudina, ir mes, aišku, kalibruojamės. Praeityje turėjome visokių situacijų, bet mes tikrai nekuriame turbūt čia kažkokio dviračio iš naujo, o stengiamės žiūrėti į Skandinavijos šalių praktikas. Kažkada buvo viena lyderiaujanti šalis – Suomija, vėliau, dabar turbūt jau ta pati Estija aplenkusi Suomiją. Tikrai ta tarptautinė patirtis, adaptacija ir prisitaikymas prie nūdienos pokyčių, galų gale technologinių pokyčių, dirbtinio intelekto dalykų ir visų kitų susijusių aspektų – nėra taip, kad mes kažkaip užsimerkę žiūrime dogmatiškai ir tęsiame tai, kas palikta. Švietimo sistema nuolat adaptuojasi, nuolat yra keičiama, perdėliojama – labai dinamiška sistema. Gal tos dinamikos, ypač sistemoje dirbantiems pedagogams, besimokantiems, netgi tėveliams, net per daug, bet intencijos čia tikrai yra geros. 
Manau, kad dar šiek tiek detalių apie artimiausius planus pasakys R. Popovienė.
R. POPOVIENĖ (LSDPF). Ačiū, premjere, ir ačiū už klausimą. Jeigu leisite, gal papildysiu dėl švietimo egzaminų, nes tikrai visiškai ką tik ką tik išėjo rezultatai ir aš galėčiau pasakyti, kad tai yra didžiulis pasiekimas, kad mums pavyko eiti nusiraminimo keliu ir stabilizacijos keliu, ir rezultatai tą tikrai labai aiškiai parodė. Šių metų visas darbas stabilizuoti po reformos pirmuosius metus egzaminų tą ir parodė. Koreguota kartelė. Jinai iš tiesų pasiteisino. Užduotims buvo skiriamas labai didelis dėmesys ir mokytojai iš tiesų jau beveik yra pasirengę antrus metus dirbti pagal naujas ugdymo programas.
Tačiau, gerbiamas Seimo nary, pagal rezultatus… Aš tikrai labai norėčiau atkreipti dėmesį, galbūt labiau išsianalizuoti tuos pirmuosius skaičius, nes tikrai daugelis čia labai vadovaujasi emocijomis. Žinau, kad jau yra pirmieji socialiniuose tinkluose įvairiausias nuotaikas skleidžiantys rezultatai ir jie neatitinka tikrovės. 4 tūkst. ir daugiau atėjo laikyti šiais metais, dėl to tų skaičių lyginti tikrai negalima. Tikrai reikėtų juos išsianalizuoti. Mes tikrai turime žymiai geresnius rezultatus, mes turime tiktai 22 %, dabar tiksliai nepasakysiu atmintinai, neišlaikiusių matematikos egzamino B lygiu, kai pernai turėjome daugiau negu 40 %. Žinoma, didžiausia dalis neišlaikiusių šiais metais yra iš pernai metų ir eksternu atėję laikyti vaikai. Tikrai, prieš skleisdami visai Lietuvai tokias nuotaikas ir sakydami tuos skaičius, mes turime labai labai gerai išsianalizuoti ir tikrai nekalbėti to, ko nėra. Labai ačiū. 
PIRMININKAS. Ačiū, ministre. Toliau klausia M. Lingė. Prašau, kolega.
M. LINGĖ (TS-LKDF). Ačiū. Aš noriu premjerui užduoti klausimą. Gerbiamas premjere, kaip nutinka, kad, Vyriausybei likus dirbti daugiau negu pusę kadencijos šio politinio ciklo, Vyriausybės programa ilgėja? Pirmos prieš tai buvusios buvo trumpesnės. Ar tai rodo, kad nelabai ką pavyko padaryti pirmosioms vyriausybėms, kad jums reikia visus siekius ir dar daugiau sudėti į dvejų metų laikotarpį? Ar jinai yra reali, jūsų akimis, ar virš… beveik 800 punktų įmanoma rezultatyviai įgyvendinti iki kadencijos pabaigos? Ir ar taip nėra vengiama prisiimti atsakomybės, nes bent trys ketvirtadaliai programos punktų skamba kaip procesiniai, jie nėra pamatuojami: ar tu ką nors darysi, ar tu nelabai ką darysi, bet skatinimą, stiprinimą, siekimą sunku išmatuoti rezultatu, jeigu nėra užsibrėžto konkretaus tikslo ir įsivertinta konkretaus rodiklio.
PIRMININKAS. Kolega, laikas!
M. SINKEVIČIUS. Labai ačiū, gerbiamas Seimo nary. Iš tikrųjų pripažįstu, programa yra ambicinga, tikrai jinai koreguota nuo ankstesnės Vyriausybės programos, nes dalis darbų buvo eliminuoti kaip padaryti, papildyta naujais darbais. Taip, ji iš tikrųjų ambicinga. Galima čia, aišku, pajuokauti, esu gal jau ir juokavęs, kad galvojome, kad gal galėtume dirbti ilgiau nei tik iki šios kadencijos pabaigos, tai galėtume tada jau ir tęsti. Bet jeigu visai rimtai, tai nemanau, kad ta ambicija, kaip čia pasakyti, yra lygi fikcijai, kad mes turime daug visko ir tik dalį to realizuosime. Jūs tikrai neabejotinai ir visuomenė stebės. Punktas toks, kas nuveikta, punktas toks… 
Taip, yra dalykų, natūraliai turbūt yra tam tikrų dalykų procesinių, bet be proceso nėra rezultatų, ypač atskirose turbūt net ir srityse politinėse. Užsienio politikoje rezultatas tas toks kartais ir sunkiai pamatuojamas. Jūs turbūt sutiksite, kad yra dalykų, gal ekonominiai rodikliai, finansiniai rodikliai, kur labai aiškūs skaičiai, statistika, tarkime, gimstamumas padidėjo, pamažėjo kūdikių skaičiai ir panašiai. Bet yra tam tikrų procesinių dalykų, kuriuos mes matome kaip pastiprinimą, kaip didesnį dėmesį. 
Na ir aš, žinote, prisimindamas savo studijų laikus, turiu tokį posakį: kai tu sieki maksimalių rezultatų, ir man akademinio pasaulio žmonės sakė, jeigu jūs užsibrėžiate gerus tikslus, bet tik gerus, tai greičiausiai, na, gyvenimas įrodys, kad pasieksite vidutinius, jeigu vidutinių tik norėsite, tai turbūt greičiausiai prastus. Taip, sutinku, kad mes stengiamės užsibrėžti ambicingus ir galbūt ne viskas pavyks, galbūt aplinkybės bus nepalankios, galbūt ekonominiai ciklai bus neaiškūs ir neprognozuojami, nesame ekonominė sala, bet turėti ambiciją – ši Vyriausybė ją turi ir dirbs nuosekliai, kad tą programą įgyvendintų maksimalia apimtimi.
PIRMININKAS. Ačiū. Toliau klausia G. Skaistė. Prašau, kolege.
G. SKAISTĖ (TS-LKDF). Mano klausimas kandidatui į premjerus. Išties šiek tiek prajuokinote savo pasakymu, kad opozicija nori finansų ministro, kuris visiems sakytų „ne“ ir būtų kažkoks labai šaltas pilietis. Man atrodo, opozicija nori tiesiog žmogaus, kuris mokėtų skaičiuoti, ir tas yra tiesiog objektyvu. Mes tikrai linkime jums įgyvendinti visus tuos pažadus, kuriuos įsirašėte į Vyriausybės programą, bet prašome pasakyti, kaip. 
Man atrodo, jūs tiesiog laikote mus ir visuomenę kvailiais, nes jau ne pirmą kartą tiesiog neatsakote į klausimus, kurie objektyviai yra užduodami, kai prašoma tiesiog pasakyti, kiek kainuos įgyvendinimas, jūsų nuomone, tų penkių brangių pažadų, kurie buvo įvardinti įvairiuose skaičiavimuose iš po patikslinimo iš jūsų koalicijos susitarimo į Vyriausybės programą dabar jau priskaičiuoju nebe 2,2 mlrd. – visus 3 mlrd. Tai man kyla natūralus klausimas: iš kur planuojate tų lėšų paimti, nes išties ekonomikos augimas į projekcijas jau yra įskaičiuotas, o šešėliui mažinti realiai jokių priemonių jūs nenusimatėte?
M. SINKEVIČIUS. Ačiū, gerbiama Seimo nare. Mes tikrai nei visuomenės, nei nieko nelaikome kvailiais. Mes išsikėlėme prioritetus. Žinoma, natūralu, kad biudžetas ne guminis, kad yra pajamos ir išlaidos, kad yra deficito dalis arba skolinimosi dalis ir kad, aišku, mes, ką ir sakiau, matyt, pabrėždamas gal ne tiek finansų ministro šaltumą ar, kaip sakyti, norą sakyti „ne“ visiems prašymams, aš sakiau, kad mes iš tikrųjų žiūrėsime ir persvarstysime prioritetus. 
Laikomės tokios fundamentalios nuostatos: jeigu viską riboja resursai, tai yra finansai, ir keičiasi vyriausybės, bet viskas, mes esame įspausti į kažkokias vėžes ar kažkokią erdvę, kur negalime pajudėti, tada klausimas, kam tada, ar bus viena valdžia, ar kita valdžia? Ši valdžia turi aiškius prioritetus, šeimos politiką, socialinę politiką. Ir taip, mes ieškosime visų prioritetų apimtimi, kur mes galime galbūt prioritetus peržiūrėti naujų prioritetų naudai. Ir taip, jūs teisingai skaičiuojate, niekas neabejoja, tie mūsų ambicingi tikslai turi kainą – jie nėra nemokami. Bet ne visi tie, kaip čia pasakyti, išvardinti tikslai įvyks labai staiga, visa maksimalia įmanoma apimtimi. Galima gi, net ir kalbant apie tą pačią šeimos politiką: mes dabar kalbame apie vaikų priežiūros išmokas be lubų, bet gal gali būti tos lubos tiesiog padidintos dvigubai, ir tai bus viena kaina, be lubų bus kita kaina. Mes galime kalbėti apie pelno lengvatą reinvestuojamam pelnui siauresniu mastu, galime – platesniu mastu. Manau, kad tikrai jūs nepasikuklinote suskaičiuodama tokią maksimalią, grandiozinę dalį, o mes, manau, darysime tikrai nuosekliai ir atliepsime. Neįsirašėme tam, kad tiktai pasirodytume ir pasakytume, kad taip bus, o iš tikrųjų nieko nebus.
PIRMININKAS. Ačiū. Toliau klausia R. Baškienė. Prašau, kolege.
R. BAŠKIENĖ (DFVL). Dėkoju, gerbiamas Pirmininke. Nuoširdžiai tikiu, kad šalia visų sričių, kurios labai svarbios, požiūris į kultūros reikšmingumą šitai Vyriausybei bus ne tik Kultūros ministerijos tikslas, bet ir visos Vyriausybės, taip pat ir užtikrinant finansavimą. Tikiu, kultūros ministras tai girdi ir supranta. Aišku, ne mažiau svarbu yra kultūros bendruomenės sutelkimas ir suvienijimas aktyviai veiklai, ko labai reikia ir ko labai pasigendame. 
Gerbiamasis kultūros ministre, žvelgiu į jus labai labai viltingai ir tikiu aktyvia jūsų veikla. Programa didžiulė, priemonių daug. Prašom pasakyti prioritetus, kuriuos jūs numatote įgyvendindamas šią programą teikti pirmuosius ir kokį su Seimo Kultūros komitetu numatote ryšį, kurio anksčiau pasigesdavome? Ačiū.
L. ALSYS. Laba diena. Ačiū už klausimą. Biudžeto kultūros sektoriui klausimas turbūt jau ne kartą yra akcentuotas. Man atrodo, mes turėsime bendrame visos valstybės biudžeto kontekste dideles diskusijas ir bendrus konsensusus, manau, šita Vyriausybė suras. Jau ne kartą esu minėjęs, kad turbūt didžiausias prioritetas vis dėlto išlieka kultūros darbuotojų atlyginimų tolygus didinimas, ką ir ši, ir ankstesnė Vyriausybė yra įsipareigojusi artinti prie 100 % šalies vidutinio darbo užmokesčio. Šiandien mes turime jau 82,2 % pasiekę. Tai yra neblogi skaičiai, bet vis dėlto norėtųsi greitesnio augimo ir mes, man atrodo, sistemingai prie to dirbsime. 
Jūsų minėta bendradarbystė ir aktyvus bendradarbiavimas su sektoriumi, man atrodo, yra vienas iš sėkmės faktorių, kaip kultūra gali veikti horizontaliai apskritai per visą valstybės aparatą. Man atrodo, didysis uždavinys ir yra siekti tokio bendravimo, bendradarbiavimo ir tikslingo ir kryptingo ėjimo, nes ne kartą buvo akcentuota, kad norėtųsi, kad pagrindiniai sprendimai, kuriuos Kultūros ministerija priimtų, atneštų ramybę, nuspėjamumą ir kad sektorius pagaliau žinotų, kad kelerius artimiausius metus į priekį nebus radikalių pokyčių. 
Turbūt vienas iš opiausių prioritetų yra mūsų infrastruktūriniai įsipareigojimai, kuriuos mes visomis pajėgomis sieksime įgyvendinti. O bendradarbiavimas su Kultūros komitetu, aš tikrai tikiu, bus konstruktyvus ir vieni kitus mes tikrai palaikysime… klausimais. Ačiū.
PIRMININKAS. Ačiū. Toliau klausia D. Ulbinaitė. Prašau, kolege.
D. ULBINAITĖ (TS-LKDF). Labai ačiū. Gerbiamasis premjere, noriu paklausti, ką darysime su vis aštrėjančia grėsme nacionaliniam saugumui, su dezinformacija? Matau, kad programoje dezinformaciją įvardijate kaip grėsmę demokratijai ir valstybės atsparumui. Krašto apsaugos ministras neseniai tai pavadino ginklu, kurio tikslas – skleisti ir kelti paniką. Jūs savo kalbą šiandien pradėjote nuo radikalizacijos ir susiskaldymo grėsmių, kur dezinformacija vaidina ne paskutinį vaidmenį. Vadinasi, kaip ir pripažįstate, kad susiduriame su gerokai pavojingu ginklu, bet atsakas į šį ginklą programoje atrodo labai labai išbarstytai, be aiškaus atsakingo centro, be finansavimo, be koordinavimo ir aiškių kriterijų, kaip matuosime sėkmę. 
Mano klausimas paprastas: kas konkrečiai šioje Vyriausybėje bus kovos su dezinformacija šeimininkas? Ar turėsime realų valstybės atsparumo mechanizmą, ar tik dar vieną gražiai skambantį sakinį programoje?
PIRMININKAS. Kolege, laikas!
M. SINKEVIČIUS. Ačiū, gerbiama Seimo nare. Taip, iš tikrųjų sutinku, kad darbas arba kova su dezinformacija yra pasklidusi gal net per kelias ministerijas. Krašto apsaugos ministerija, rodos, ir Užsienio reikalų ministerija vykdo tam tikrus darbus. Taip, aš sutinku su pozicija, kad reikia turbūt sukoncentruoti, kad nebūtų tokio, kaip sakyti, decentralizuoto, plataus veikimo. Gal jis kartais ir gerai, nes yra sektorinis, galbūt, bet koordinavimas visą laiką, ypač norint veiksmingumo ir nedubliavimo ar kažkaip nelindimo vieniems į kitų daržą, reikalingas. Taip, tam finansavimą, matyt, svarstysime, kur tikslingiausia numatyti: ar dezinformacijos, kovos su dezinformacija ir asignavimų valdytojas turėtų būti Krašto apsaugos ministerija, ar tai būtų per Kultūros ministeriją ir per įvairias, sakykime, priemones paskirstoma. Natūralu, kad čia turi dalyvauti ir mūsų visuomeninis, nacionalinis transliuotojas, turbūt galime pritraukti ir privačius subjektus, žiniasklaidos priemones, kad padėtų mums, padėtų visuomenei, valstybei su tuo kovoti. 
O tos kovos būtinybę, aš manau, mes vienodai suprantame, nes skirtis, dezinformacijos mastai ir tas, sakykime, darbas, bandymas paversti valstybę susiskaldžiusia visuomenei įvairiais klausimais, nesvarbu kokiais, mūsų priešams ir mūsų, sakykime, nedraugams tiesiog sukuria terpę vėliau kurti, inicijuoti įvairius galbūt net ir politinius procesus, sukurti naujus kažkokius judėjimus, kurie galėtų ateiti taikyti ar ateiti gelbėti ir panašiai. Tą suvokdami… Girdžiu jūsų mintį ir aš manau, kad norėsiu su jumis atskirai dar tą temą paplėtoti, jums turint laiko.
PIRMININKAS. Ačiū. Toliau klausia E. Gentvilas. Prašau, kolega.
E. GENTVILAS (LSF). Klausimas premjerui. Aš, kaip senas liberalas, jums, kaip tokiam vidutinio amžiaus socialdemokratui, klausimą teikiu. Tikrai džiaugiuosi, kad jūsų formuojama Vyriausybė turės mažiau populistinių elementų, negu turėjo. Kaip sakoma, J. N. Hararis parašė knygą „21 pamoka XXI amžiui“. Jūs teikiate XXI Vyriausybę XXI amžiaus Lietuvai. Tai linkiu socialdemokratiškų proveržių, bet pats abejoju ir ar jūs neabejojate?
Socialdemokratams jūsų Vyriausybėje skiriamos devynios vietos, iš jų – keturi socialdemokratai, trys perbėgėliai, kai kurie po trečią partiją jauni būdami sugebėjo jau paimti, ir du nepartiniai ministrai jūsų kvotoje: I. Andriulynaitė ir K. Budrys. Kaip jūs tikitės su tokiomis menkomis socialdemokratinėmis pajėgomis realizuoti ambicingą socialdemokratinę programą XXI Vyriausybėje XXI amžiaus Lietuvai? Ačiū.
M. SINKEVIČIUS. Ačiū, gerbiamas Seimo nary. Žinote, kartais ne visą laiką pavyksta iš pirmo karto rasti savo pašaukimą, kartais taip gyvenime nutinka, net ir santuoka ne visą laiką iš pirmo karto pavyksta. Bet ne apie tai. Aš apie tai, kad iš tikrųjų šie žmonės, kuriuos susikomplektavau kaip savo komandos narius, kiekvienas iš jų yra su skirtinga patirtimi, amžiumi, profesine kvalifikacija, bet jie, akivaizdu, nėra tiktai tam, kad veiktų autonomiškai. Jie veiks kaip komanda, nes Vyriausybė yra vienas bendras darinys. Nepriklausomai nuo jų afiliacijų, pašaukimo ar, sakykime, nedalyvavimo aktyvioje politinėje veikloje, aš iš jų visų reikalausiu Vyriausybės programos dalių realizavimo. 
Kadangi, mano subjektyviu vertinimu, galima vertinti galbūt įvairiai, ši Vyriausybės programa yra tikrai socialiai orientuota į šeimas, socialinius reikalus, socialinę paramą – toks savotiškas europinis socialinis modelis bandomas čia taip savotiškai įdiegti, tai nori nenori tikrai jie, kaip komandos nariai, realizuos tas Vyriausybės užmačias, tas ambicijas ir iš kiekvieno iš jų to bus reikalaujama. Todėl aš neturiu abejonių, kad, sakykime, partinio bilieto neturėjimas jiems kaip nors pakiš koją arba jie nudreifuos į kitą pusę ir nevykdys Vyriausybės programos. To nebus įmanoma, nes tada tiesiog nebus galima tęsti darbo Vyriausybėje.
PIRMININKAS. Ačiū. Kolegos, pažymėsiu, kad mes išnaudojome pusę laiko, skirto klausti, tad, jeigu norite, kad daugiau jūsų frakcijos narių paklaustų, pasistenkite neviršyti laiko, o atsakymai į klausimus galbūt irgi tilptų į 2 minutes. Toliau klausia E. Rudelienė. Prašau, kolege.
E. RUDELIENĖ (LSF). Ačiū, gerbiamas Pirmininke. Gerbiamas premjere, jūsų programoje iš tiesų daug dėmesio skiriama ekonomikai, didelė dalis. Kalbama apie dialogą tarp valstybės institucijų ir verslo, apie jų bendradarbiavimą, bet visai neseniai turėjome pavyzdį, kai Trišalėje taryboje nepavyko suderinti minimaliosios algos kėlimo pasidalinant atsakomybes, nes verslas prašė, kad būtų neapmokestinamasis minimumas šiek tiek kilstelėtas. Taip pat jūsų programoje daug dėmesio, ir jūs vėl ką tik paminėjote, kad tai yra socialiai orientuota ir planuojama daug išlaidų socialiai pažeidžiamoms grupėms, taip pat darbuotojų teisių stiprinimas. Vis dėlto, kaip suderinsite tą ekonomikos augimą ir visas planuojamas išlaidas? Ar nebus vėl pagrindinė našta kraunama ant vidurinės klasės, ant savarankiškai dirbančių ir ant verslo? Ačiū.
M. SINKEVIČIUS. Gerai. Ačiū, gerbiama Seimo nare. Iš tikrųjų, aš galiu pripažinti, kas visiems akivaizdu, – be stiprios ekonomikos, augančios ekonomikos visos socialinės ambicijos padėti, nesvarbu, kokioje sferoje, ar auginant vaikus, ar senjorams padedant, ar įvairiomis paramos formomis, ar būstu jaunoms šeimoms, jos sunkiai realizuojamos. Todėl čia du susisiekiantys indai. Jeigu nėra proveržio ir teigiamo pokyčio, ekonomikos augimo, jeigu jis nėra skatinamas, jeigu kažkaip verslas neturi paskatų ir ambicijų augti, tai kalbėti apie tą tokią socialinę gerovę arba socialinį modelį, labiau atsigręžiant į piliečius ir į visuomenę, yra sudėtinga.
Darbas Trišalėje taryboje, matyt, kartais būna intensyvus ir ne visąlaik pavyksta sutarti. Aš manau, kad to sutarimo paieškos kartais ir užtrunka, bet įprastai vis tiek jisai pasiekiamas.
Nėra taip, kad mes visus atsakymus šiandien turėtume, bet matome tai kaip šios Vyriausybės uždavinį – prie to dirbti. Prie to bus dirbama.
O dar kelis sakinius prie jūsų užduoto klausimo papildomai pridės I. Ruginienė.
I. RUGINIENĖ (LSDPF). Labai ačiū. Tikrai puikus klausimas. Turbūt ne vieną kartą esame ir diskutavę, kad investicija į žmogų visada atsiperka, jeigu mes kalbame apie produktyvumą arba našumą, kurio siekiame kaip Lietuva, kad jis didėtų. Tikrai mes nepasižymime stulbinančiai gerais skaičiais, tai čia neišvengiamai vienas iš pagrindinių faktorių yra investicija į darbuotojus ir tai mes jau darome. Ne tik investuojame į darbuotojus per minimaliojo darbo užmokesčio didinimą, bet lygiai taip pat kalbame ir apie mūsų pažeidžiamiausius, kuriems reikia šiandien pagalbos daugiau. Mes kalbame apie tai, kad mūsų pažeidžiamiausi turi turėti didesnę galimybę išleisti tuos pačius pinigus ir save išlaikyti, tai tam socialinė sistema yra sukurta.
Jūs kalbėjote apie vidurinę klasę, tai būtent jai mes ypatingą dėmesį skyrėme per šeimos politikos stiprinimą. Čia mums į pagalbą ateina papildomas NPD, kuris būtent ir bus skirtas vidurinei klasei stiprinti. Žinau, kad buvo įvairių skeptikų, kad galbūt reikia daugiau skirti  mažiausiai uždirbantiems, bet mes prisimename, kad vidurinę klasę reikia stiprinti ne mažiau nei pažeidžiamiausius. Čia papildomas NPD, kuris didėja iki 1 tūkst. 44 eurų už kiekvieną vaiką, tikrai pakankamai geras šuolis. Atliepsime du kriterijus, kuriuos reikia stiprinti: stiprinsime šeimas, kurios turi vaikų, bei vidurinę klasę. Ačiū.
PIRMININKAS. Ačiū. Toliau klausia D. Griškevičius. Prašau, kolega.
D. GRIŠKEVIČIUS (DFVL). Klausimą norėčiau užduoti sveikatos ministrui L. Kukuraičiui. Turbūt jau teko susitikti ir su Respublikinės Šiaulių ligoninės naujuoju vadovu ir aptarti susidariusią situaciją dėl galimų investicijų. Turiu galvoje, prieš mėnesį pasiekė informacija, kad, pagal dar praėjusios ministrės patvirtintą sąrašą, dėl tam tikrų aparatų įsigijimo mūsų šalies gydymo įstaigoms buvo numatytas finansavimas ir būtent Respublikinei Šiaulių ligoninei linijiniam greitintuvui įsigyti. Kai keitėsi vyriausybės, pasiekė dviprasmiška informacija, kad galbūt yra stabdomas būtent šio aparato įsigijimas minėtai ligoninei. Mano klausimas jums būtų: ar vis dėlto spėjote per šį trumpą laikotarpį, tikrai matėme, kad susitikote ir su dabar jau buvusia ministre, turbūt aptarėte, bet ar buvote susitikęs ir su kitų įstaigų vadovais? Ar šitas klausimas jums yra žinomas? Jeigu taip…
PIRMININKAS. Kolega, laikas!
D. GRIŠKEVIČIUS (DFVL). …gal jau net yra ir kokių nors sprendimų?
L. KUKURAITIS (DFVL). Dėkoju, gerbiamas Domai, už klausimą. Taip, iš tiesų esu susipažinęs su situacija. Kaip suprantu, Šiaulių ligoninei tai yra labai svarbi įranga dėl darbų tęstinumo ir galėjimo užtikrinti tas paslaugas, kurias ligoninė teikia ilgą laiką. Aš tikrai ieškočiau sprendimų, kaip tęsti pirminį įsipareigojimą, kurį Sveikatos apsaugos ministerija buvo sudariusi su ligonine.
PIRMININKAS. Ačiū. Toliau klausia D. Varnas.
D. VARNAS (DFVL). Gerbiamas Ministre Pirmininke, pastaraisiais metais Lietuvos dėmesys daugiausia buvo sutelktas į euroatlantinės erdvės stiprinimą. Aš norėčiau paklausti, kaip naujoji Vyriausybė planuoja bendradarbiavimą su Pietų Kaukazo valstybėmis ir Vidurio Azijos valstybėmis? Šis regionas yra labai svarbus. Ar planuojate kokius verslo vizitus, taip pat politinio bendradarbiavimo ir diplomatijos stiprinimą šiuose regionuose? Žinoma, užsienio reikalų ministro nėra, tai jums klausimas.
M. SINKEVIČIUS. Ačiū, gerbiamas Seimo nary. Kaip mes matome, ir turbūt nestebina, kad ir Europos Komisija, ir komisarai pastaruoju metu nemažai skiria dėmesio Centrinei Azijai, kuria santykius ir tikrai ieško sąlyčio taškų. Tą darysime ir mes. Jūs paminėjote Kaukazą, bet yra ir kitų šalių, su kuriomis mes turime tikrai neblogą ryšį, ir buvusi Ministrė Pirmininkė vyko į Azerbaidžaną. Tikrai bandysime išlaikyti tą pačią Europos Sąjungos poziciją. Panašu, kad yra atsigręžta veidu į tą regioną, į tą kryptį, ir mes čia tikrai neignoruosime tos krypties, manau, tikrai lygiai taip pat fokusuosimės kartu su visa Europos Bendrija.
PIRMININKAS. Ačiū. Toliau klausia J. Razma.
J. RAZMA (TS-LKDF). Gerbiamas Ministre Pirmininke, aš jau Seimo Pirmininko klausiau. Kyla abejonių dėl jūsų programos pateikimo teisėtumo, nes kai jūs penktadienį registravote, ministrai dar nebuvo Prezidento patvirtinti. Numanomi ministrai, deja, neturi įgaliojimų programą tvirtinti. Jie, be abejo, gali dalyvauti ir talkinti rengiant programą. Kodėl jūs teisiškai tvarkingai nesielgėte? Juk galėjote vakar vakare surinkti ministrus, aprobuoti programą, šiandien ryte įregistruoti, vakariniame posėdyje būtume galėję ją tvarkingai pateikti ir toliau svarstyti. Prašom tada atsakyti, kaip vyko jūsų programos aprobavimas? Ar jūs vienasmeniu sprendimu ją penktadienį aprobavote, ar surinkote nelegalius ministrus ir kolektyviniu sprendimu ją aprobavote?
M. SINKEVIČIUS. Ačiū, gerbiamas Seimo nary. Šiek tiek papasakosiu apie tą procesą, kaip jisai vyko. Kaip žinome, praėjusią savaitę, antradienį, šioje garbingoje posėdžių salėje už mane buvo balsuojama ir tapau tuo paskirtuoju. Tuo metu lygiagrečiai vyko visos Vyriausybės formavimo darbas, konsultacijos su Prezidentu. Kadangi žinojome, kas tie jau potencialūs kandidatai, kiekvienas iš jų įdėjo savo politinį indėlį į Vyriausybės programos rengimą. Koks vis tik rezultatas? Rezultatas toks, kaip čia pasakyti, dalinis. Mes penktadienį užregistravome Vyriausybės programą ir, dar pridėsiu, pateikiau raštišką teikimą Prezidentui dėl visos sudėties Vyriausybės. Aišku, būtų buvę idealu, pagal jūsų scenarijų, kad Prezidentas, sakykime, penktadienį būtų pasirašęs, – vadinasi, yra ir pasirašytas dekretas, ir užregistruota Seime Vyriausybės programa. Bet Vyriausybės programos registravimas įvyko penktadienį. Prezidentas, matyt, buvo išvykęs į komandiruotę ir pasirašė liepos 6 dieną. 
Kaip čia vertinti teisiškai, aš nežinau. Čia turbūt gali atsakyti Seimo teisininkai. Aš suprantu ir girdžiu, ką jūs sakote, bet jeigu aš neklystu, Vyriausybės programa registruojama ne vėliau nei 24 valandos iki jos svarstymo. Tai reiškia, kad vargu bau ar mes, šiandien ryte užregistravę, galėtume ją svarstyti vakare. Jeigu būtų noras Seimui darbuotis ilgiau pavasario sesijoje, tai…
PIRMININKAS. Ačiū. Toliau klausia Ž. Pavilionis. Posėdžiui pirmininkaus Seimo Pirmininko pavaduotoja O. Leiputė.
Ž. PAVILIONIS (TS-LKDF). Labai ačiū. Aš norėčiau paklausti paskirtojo premjero. Gerbiamas Mindaugai, užsienio politikoje labai svarbu tęstinumas ir vieningas jos vykdymas. Jūsų programoje yra labai teisingi žodžiai dėl Rusijos, kad neįmanoma bendrauti su jos institucijomis, nes jinai yra agresorė. Lygiai taip pat jūs stiprinsite Baltarusijos izoliaciją, jeigu jinai talkins Rusijai, tačiau dėl Kinijos žodynas keistai išbalintas, lygiai toks pat, koks buvo gerbiamos I. Ruginienės Vyriausybės, nepaisant to, kad, pagal NATO doktriną, Kinija yra lemiamas Rusijos karo įgalintojas, lemiamas, pagal Europos Sąjungos žodyną – ji yra sisteminė priešininkė, aš jau nekalbu apie jos reikšmę Amerikai. Kodėl vienas žodynas Rusijai, Baltarusijai, o dėl Kinijos jūs nematote grėsmės, kurią, beje, G. Paluckas su savo Vyriausybe matė, kad jinai yra grėsmė mūsų saugumui, kad jinai yra strateginė Rusijos sąjungininkė ir jos buvimas Baltarusijoje gresia mums? Kodėl jūs taip mylite Kiniją, premjere?
M. SINKEVIČIUS. Aš nei meile, nei nemeile Kinijai nespinduliuoju. Aš mąstau valstybinėmis kategorijomis, kaip, tikiu, ir jūs. Užsienio politikos srityje man svarbūs du prioritetai: pirmasis – saugumas ir antroje vietoje, nenustelbiant pirmojo, – ekonominis bendradarbiavimas ir tie dalykai, kurie susiję su dvišaliais ryšiais, prekyba ir panašiai. 
Ačiū už pozityvų ženklą dėl Vyriausybės programos dalies dėl Rusijos ir Baltarusijos. Mano supratimu, šios Vyriausybės programoje tiesiog nepakeitėme pozicijos nuo I. Ruginienės Vyriausybės laikotarpio, kad mes sieksime atkurti diplomatinius santykius su Kinijos Liaudies Respublika iki tokio lygio, kokį jį turi visos Europos Sąjungos valstybės. Mes nei labiau, nei mažiau, bet tą, ką turi mūsų kaimynai ir visa Europa: turi Latvija, turi Lenkija, turi Vokietija. Tada kiltų klausimas, ir gal čia man nereikėtų tuo užsiimti, ar tada mes unikalūs ir teisingi, o likusi Europa neteisi, ar mes vis tiktai gal esame kažkuo unikalūs ir galbūt unikalūs nebūtinai vien gerąja to žodžio prasme. Ši Vyriausybė sieks diplomatinius santykius atkurti iki tokio lygio, koks jis yra kitose Europos Sąjungos valstybėse.
PIRMININKĖ (O. LEIPUTĖ, LSDPF). Dėkojame. Klausia V. Turauskaitė.
V. TURAUSKAITĖ (LSDPF). Laba diena. Mano klausimas būtų aplinkos ministrei. Miškų politika, saugomos teritorijos, biologinė įvairovė, renovacija ir klimato kaita bei jos pasekmės dažnai supriešina įvairias visuomenės grupes, verslą, aplinkosaugininkus. Kaip planuojate rasti pusiausvyrą tarp šių skirtingų interesų ir užtikrinti, kad priimami sprendimai būtų subalansuoti ir, aišku, priimtinesni kuo platesnei visuomenės daliai? Ačiū.
I. ANDRIULAITYTĖ. Laba diena. Ačiū už klausimą. Iš tiesų aplinkosaugos sektorius yra labai svarbus ir, mano nuomone, tai yra vienas iš strateginių sektorių. Taip, interesų šitame sektoriuje tikrai yra labai daug ir laukia nemažai iššūkių pradedant darbą suderinti šituos interesus. Aš už bendradarbiavimą. Tikrai planuoju susitikti ir kalbėtis su visais sektoriaus dalyviais. Na, o būdama aplinkosaugininkė, noriu patikinti, kad vis tiek aplinkosaugos klausimams ir gamtosaugos klausimams bus skiriamas deramas dėmesys ir atitinkama svarba. Ačiū.
PIRMININKĖ. Dėkojame. Klausia A. Lydeka.
A. LYDEKA (LSF). Labai ačiū, gerbiama pirmininke. Gerbiamas paskirtasis premjere, klausimas jums iš dalies pratęsiant kolegos Ž. Pavilionio užduotą klausimą. Tiek šiandien, tiek šiaip pastarosiomis dienomis nemažai jūs atsakinėjote į klausimus, kalbėdamas apie užsienio politiką, vertindamas užsienio politiką, tuos santykius su kitomis valstybėmis. Bet norėčiau gana konkrečiai užduodamas klausimą išgirsti konkretų atsakymą, kuo skirsis užsienio politika, vykdoma Prezidento G. Nausėdos ir premjero M. Sinkevičiaus, nuo užsienio politikos Prezidento G. Nausėdos ir premjerės I. Šimonytės? Ačiū.
M. SINKEVIČIUS. Ačiū, gerbiamas Seimo nary, už klausimą. Tiesiog sunku gal būtų įvertinti objektyviai, tiesiog gal per mažai žinojimo, kokia buvo vykdoma I. Šimonytės ir Prezidento G. Nausėdos užsienio politika. Aš pats savo veikloje kaip Vyriausybės vadovas, kadangi Konstitucija sako, kad Prezidentas kartu su Vyriausybe vykdo užsienio politiką, tai ją vykdysiu remdamasis tais postulatais arba tais įsipareigojimais, kuriuos mes įkelsime į Vyriausybės programą. Tai tas transatlantinis bendradarbiavimas nepasikeis, stipresnė ir strateginė partnerystė su Vokietija, su Lenkija, su Skandinavijos, Šiaurės šalimis nesikeis. Nesikeis mūsų aktyvus dalyvavimas NATO. Mes žinome, kad esame už stiprią, kaip sakyti, stiprų NATO, bet su stipresne Europa NATO. 
Turbūt, kad šie fundamentalūs dalykai mus vienija – ir ponios I. Šimonytės Vyriausybės laikotarpiu, ir mano planuojamą darbą su komanda. Gal yra tokių niuansų, tai čia Taivano, Kinijos klausimai, kur mes matome skirtis. Bet kažkokių labai esmingų fundamentalių dalykų aš asmeniškai nematau. Aš linkęs tikrai galbūt tiesiog dėl savo akademinio profilio nepamiršti tos ekonominės diplomatijos, kuri man yra svarbi. Saugumas yra svarbu ir diplomatija yra svarbu. Kartais tas saugumas lyg ir ima dominuoti, bet ir tą ekonominį failą mes kartais gal apleidžiame. 
Šiame kontekste, aš galvoju, tik tam tikros skirtys. Ir čia, aš manau, gal net ir visai nepasakysiu, kad labai fundamentaliai kažkas skirsis. Manau, kad būtų iš principo logiška galvoti, kad užsienio politika yra tokio pobūdžio politika, kuri turėtų turėti tęstinumą keičiantis valdžioms arba bent jau tam tikras strategines kryptis, kurios nebus peržiūrimos. Tai sunku objektyviai vertinti, reiktų turbūt lyginti I. Šimonytės Vyriausybės programą ir mūsų parengtą programą. Tam tikrų skirčių bus, bet tam tikrų sutapimų irgi bus, ir turbūt daugiau sutapimų nei skirčių.
PIRMININKĖ. Dėkojame. Klausia I. Braziulienė.
I. BRAZIULIENĖ (LSDPF). Ačiū. Mano klausimas būtų sveikatos ministrui. Ar planuojate peržiūrėti kvotų finansavimo modelį, kad jis geriau atitiktų realų pacientų poreikį ir užtikrintų savalaikį paslaugų prieinamumą? Gal papildomą PSDFʼo finansavimą gydymo įstaigoms, kurios jau išnaudojo joms skirtas kvotas, siekiant užtikrinti nepertraukiamą sveikatos priežiūros paslaugų teikimą mūsų žmonėms? Ačiū.
L. KUKURAITIS (DFVL). Labai dėkoju už klausimą. Tikrai jis aktualus, vienas aktualiausių šiuo metu sveikatos priežiūros sistemoje. Reikia spręsti artimiausius iššūkius. Ketvirtis baigiasi ir ligoninės turi – ne tik ligoninės, bet ir kitos sveikatos priežiūros įstaigos turi virškvotinių išlaidų ir reikia surasti finansavimą joms apmokėti. Ilgesnėje perspektyvoje tikrai turime ieškoti ir surasti tvarų sprendimą, kaip regionų ligoninės galėtų užtikrinti teikiamas bazines paslaugas, ir taip subalansuoti biudžetus. Kadangi PSDFʼo biudžeto augimo prielaidos yra sukurtos, aš tikiuosi, kad mums pavyks padaryti šiuos darbus. 
PIRMININKĖ. Dėkojame. Klausia J. Šukevičienė. 
J. ŠUKEVIČIENĖ (LSDPF). Dėkoju. Mano klausimas švietimo, mokslo ir sporto ministrei. 
PIRMININKĖ. Negirdime, gal galite mikrofoną arčiau? Ačiū. 
J. ŠUKEVIČIENĖ (LSDPF). Norėdami spręsti gimstamumo ir demografijos krizę, akivaizdu, turime ta teisinga linkme pakreipti ir visą švietimo sistemą. Ir ypač svarbūs sprendimai dėl darželių prieinamumo, dėl neformaliojo švietimo krepšelio, dėl visos dienos mokyklos. Šis kontekstas yra labai svarbus, tai kokių veiksmų planuojate imtis? Ačiū. 
R. POPOVIENĖ (LSDPF). Ačiū už klausimą. Jis tikriausiai toksai tarpinstitucinis klausimas, tarpinstitucinio bendradarbiavimo, nes, ko gero, visi turime dirbti, spręsdami demografinę krizę. Bet švietimo sistemoje tai tikrai irgi yra labai aktualu, jeigu kalbame, kad Vyriausybės programoje vienas iš prioritetų yra regionų politika, regioninės politikos stiprinimas. 
Kalbėdami apie demografinę krizę, žinoma, pirmiausia turime iššūkius, tai mokyklų tinklo optimizavimo klausimus. Vienas iš sprendimų ir uždavinių mūsų darbotvarkėje – subalansuoti mokyklų tinklą taip, kad kiekvienas vaikas turėtų tas lygias galimybes gauti kokybišką ugdymą kuo arčiau namų. Bet, žinoma, kalbėdami apie tai, turime galvoti apie šeimą ir pirmiausia tai yra, kaip jūs ir minėjote, tos pagrindinės paslaugos, tai yra: ikimokyklinis ugdymas, neformalusis ugdymas, vaikų užimtumas ir visos dienos mokykla. Programoje tam yra skiriamas didelis dėmesys, neformaliajam ugdymui, tikrai siekis, kad kuo daugiau vaikų būtų užimtų įvairiose veiklose. Visos dienos mokykla įtraukta į Vyriausybės programą ir tai kartu turi labai labai bendras sąsajas ir su neformaliuoju ugdymu, ir dirbame ta linkme. Kaip ir minėjau, pirmiausia mes turime kalbėti ir apie mokyklų tinklą, programoje tam tikrai yra skirtas didelis dėmesys. 
PIRMININKĖ. Dėkojame. Klausia T. Tomilinas. 
T. TOMILINAS (DFVL). Gerbiami kolegos, gerbiama Vyriausybe, turbūt reiktų dar ir dar kartą pabrėžti, kad čia yra tęstinė programa, pirmos G. Palucko Vyriausybės dokumento pagrindu yra daug tęstinumo, tie patys ministrai. Ir svarbiausia, kad buvo padaryta mokesčių reforma, vadinasi, yra atrasti papildomi šaltiniai kadencijos pradžioje. Tai mano toks ir būtų šiek tiek bendras sisteminis klausimas, galbūt būsimam finansų ministrui. Koks jūsų požiūris į mokesčius apskritai, jų didinimą, mažinimą, mokesčių lengvatas? Seime yra labai daug, ypač daug tų įvairiausių prietarų apie tai, kad jokių lengvatų negali būti, pavyzdžiui, mūsų derybų metu yra išbraukta PVM’o lengvata sveikam maistui, bet kartais atsiranda tokių prietarų, kad išvis jokios lengvatos negalimos, jos išvis neveikia kaip politikos priemonės. Tai vis dėlto įdomu būtų sužinoti jūsų finansinės inžinerijos prioritetus… 
PIRMININKĖ. Laikas. 
T. TOMILINAS (DFVL). …ir metodus. Ačiū.
T. VALYS. Dėkui už klausimą. Akivaizdu, kad didžioji dalis darbų, kas susiję su mokesčių reforma, jau buvo padaryta, ir dabar, šiuo metu, stebime tarpinius rezultatus. Šiek tiek žiūrėsime, kas nutiks vėliau, ir tikimės, jog bus pasiekti rezultatai, kurių buvo siekiama mokesčių reforma. Be jokios abejonės, kai mes kalbame, kaip galime suderinti būtent mano minėtą ekonominį augimą ir fiskalinę drausmę, tai būtent tvari mokesčių politika yra vienas iš pagrindų. Tarp jų svarstytinas ir bazės plėtimo scenarijus, ir visi kiti dalykai. Bet mes norime pradžioje pažiūrėti, koks bus tarpinis rezultatas, prieš priimant kokius nors kardinalius sprendimus. Džiaugiamės, kad didžiąją dalį darbų pavyko pasiekti jau pirmajame etape. Be jokios abejonės, mūsų tikslas bus ir investicijos į produktyvumą, skaitmenizaciją, inovacijas, kokį papildomą poveikį gali suteikti šitiems veiksmams. Be jokios abejonės, išlaidų peržiūra bus atliekama, taip pat skolos valdymo strategija įgyvendinama, daug kitų papildomų dedamųjų bus diegiama, kad būtų subalansuota tiek fiskalinė politika, tiek ekonominis augimas.
PIRMININKĖ. Dėkoju. Klausia B. Vėsaitė
B. VĖSAITĖ (LSDPF). Gerbiamas paskirtasis premjere, daug vilčių suteikėte mūsų vyresnio amžiaus žmonėms dėl didėsiančių pensijų, tačiau mano kartos žmonės, kurie šiandien išeina į pensiją, dar nori ir gali dirbti, taip pat ir valstybės tarnyboje, teisėjais, prokurorais. Kaip manote, ar amžiaus ribojimas šių kategorijų nėra diskriminacija, ar manote, kad tai galima pakeisti?
M. SINKEVIČIUS. Ačiū, gerbiama Seimo nare. Iš tikrųjų manau, kad ši diskriminacija… Šis amžiaus ribojimas yra savotiška diskriminacija. Manau, kad nebūtinai amžius lemia žmogaus darbingumą ir gebėjimą atliepti darbo rinkos poreikius, ir gebėjimą eiti ir užimti tam tikras pareigas, ir atlikti tą darbą tinkamai. Mes jau esame įsirašę apie tą sidabrinę ekonomiką, apie lengvinimą ir pagalbą senjorams, norintiems tęsti darbą, ir aš tikrai būčiau už ir palaikyčiau visapusiškai, prisidėčiau prie tų suvaržymų... kokie jie egzistuoja, kur yra gradacija: sulaukei 65 metų, ar tai diplomatija turbūt, ar dirbai teisėju, ir, kaip sakant, su gražia padėka ir gėlėmis esi išlydimas. Tą reiktų tikrai peržiūrėti, kur tie ribojimai vis dar egzistuoja. Natūraliai čia ne tik galvojant apie senjorus, kuriems tai būtų gal ir motyvacija dirbti, būti veikliems, bet kartu galvojant ir apie valstybę. 
Tiesiog pradedame stokoti darbo rinkoje dirbančiųjų, kurie juos gali pakeisti objektyviai. Jeigu iš tam tikrų sistemų eliminuotume žmonės, kurie yra vyresnio amžiaus, turbūt klausimas, kaip tos sistemos beveiktų. Aš laikausi principo, kad jeigu žmogus, gebantis, turintis noro dirbti ir tikrai susitvarkantis su darbu, nori tęsti profesinę karjerą, nori turėti užimtumo, nori turėti pajamų, jam turėtų ir valstybė sudaryti visas įmanomas galimybes ir tą tik skatinti. O mano atsakymą papildys taip pat ministrė I. Ruginienė.
I. RUGINIENĖ (LSDPF). Aš noriu dar pasakyti, kad čia yra dvi medalio pusės, nes nemažai senjorų tiesiog nori gyventi gyvenimą, ilsėtis ir oriai jaustis senatvėje. Dėl to turime suteikti galimybę pasirinkti, nes vieni tikrai norėtų tęsti, o kiti kaip tik laukia 65 metų, kad galėtų išeiti į pensiją. Ir čia labai svarbu sistemingai didinti pensijas, kad mes užtikrintume orią senatvę tiems mūsų senjorams, kurie prarado sveikatą ir galbūt jau po 65 metų nebegali dirbti ir tęsti savo karjeros, bet kad galėtų, turėtų galimybę oriai pratęsti savo gyvenimą būdami pensininkais. 
O problema iš tikrųjų labai opi yra su tais darbuotojais, kurie yra 55 metų ir plius, kurie tiesiog negyvena iki 65 metų, praranda darbą ir jiems susirasti darbą yra be galo sunku, net jeigu ir darbo rinkoje mes stokojame darbuotojų. Šita diskriminacija yra labai labai skaudi ir ją reikės taip pat spręsti.
PIRMININKĖ. Dėkojame. Per šoninį mikrofoną – Seimo narys A. Butkevičius. Prašom.
A. BUTKEVIČIUS (DFVL). Dėkoju, posėdžio pirmininke. Gerbiami kolegos, Vyriausybės kabinete, šiandien pas mus lankosi Vilkaviškio rajono Vištyčio vaikų dienos centro vaikai, mokytojai ir tėvai. (Plojimai) 
PIRMININKĖ. Dėkojame, kad lankotės, stebite mūsų posėdžius. 
O dabar klausia R. Motuzas. Prašom.
R. MOTUZAS (LSDPF). Ačiū, gerbiama pirmininke. Gerbiamas paskirtasis premjere, ministrai, aš norėčiau paklausti kultūros ministro. Vyriausybės programos projekte jūs rašote: užtikrinsime žodžio laisvę ir nuomonių įvairovę visuomeninių transliuotojų veikloje. Tai, be abejo, labai aktualus klausimas, sukėlęs daug diskusijų ir visuomenėje, ir Seime. Prašom pasakyti, kokiomis priemonėmis ir kaip jūs tai planuojate įgyvendinti? Ačiū.
L. ALSYS. Man atrodo, Vyriausybės programoje tai yra aprašyta kaip didelis siekis, kad mes tai užtikrintume. Man atrodo, visi – sėdintys ir čia, ir čia sėdintys – bendromis jėgomis ir žiūrėsime, kad tuos principus, kuriais mes norime vadovautis kaip valstybė, ir išlaikytume. Kažkokių aliarmų, signalų šią akimirką neturime. Vadinasi, turime tiesiog palaikyti tą pulsą ir stebėti, ir spręsti iššūkius, kurie kyla, ir, jeigu jie kyla, ieškoti geriausių sprendimų.
PIRMININKĖ. Dėkojame. Klausia V. Targamadzė.
V. TARGAMADZĖ (LSDPF). Ačiū. Noriu paklausti švietimo, mokslo ir sporto ministrės. Aišku, ten yra daug gerų dalykų prirašyta ir tikrai perspektyvių, bet yra labai daug deklaratyvių frazių: stiprinti, gerinti ir taip toliau. Reikėtų jų atsisakyti ir konkrečiai įvardinti. Aišku, ten „sąžininga švietimo sistema“ ar „kiekvienam mokiniui edukacinė aplinka“, gal „ugdymosi aplinka“… Reikėtų korektiškai sąvokas vartoti.
Bet klausimas yra apie visuotinį ugdymą nuo 18 mėnesių. Ar tai bus tėvų teisė, galimybė, ar pareiga – visuotinis ugdymas nuo 18 mėnesių? Ar iš tikrųjų yra pamatuota, kiek mes turime darželių, lėšų, kiek reikės pedagogų? Ačiū.
R. POPOVIENĖ (LSDPF). Ačiū už klausimą ir ačiū už tam tikrus pastebėjimus. Gal tik akcentuočiau, kad vėliau mes dar rengsime ir Vyriausybės programos priemonių planą, kuriame tikrai jau bus sukonkretizuotos ir priemonės, ir finansavimas, ir terminai.
O atsakydama į jūsų klausimą akcentuosiu tai, kad visuotinas privalomas ikimokyklinis ugdymas yra tęstinė priemonė, kuri jau prasidėjusi 2024 metais. Tam yra skirtas finansavimas ir iš Europos Sąjungos projektų lėšų, ir savivaldybės tai jau įgyvendina ne pirmus metus, yra sudaryti planai. Tai yra siekis užtikrinti ir įgyvendinti šitą priemonę. Savivaldybės tikrai yra pasirengusios, rengiasi ir tą priemonę įgyvendina. Jau jinai beveik visiškai ir įgyvendinta.
PIRMININKĖ. Dėkojame. Klausia J. Zailskienė.
J. ZAILSKIENĖ (LSDPF). Ačiū, gerbiama posėdžio pirmininke. Mano klausimas būsimam sveikatos apsaugos ministrui Linui. Aš norėčiau paklausti, nes tai yra labai aktualu ir man, dirbusiai socialinės apsaugos ir darbo ministre. Mūsų darbuotojai tikrai dirba labai stipriai prie vadinamosios ilgalaikės priežiūros reformos, kad sujungtų ilgalaikę ir trumpalaikę priežiūrą. Būtent mūsų ministerijoje yra rašomas įstatymas ir nuolat susitinka, vyksta susitikimai tarp Socialinės apsaugos ministerijos specialistų ir tarp Sveikatos apsaugos ministerijos specialistų. Kaip jūs manote, ar pavyks vis dėlto pasiekti tą ambicingą tikslą, prie kurio jau dirbama tikrai netrumpai? Ar matote to prasmę ir ar pavyks? Toks mano klausimas.
L. KUKURAITIS (DFVL). Dėkoju, gerbiama Jūrate, už klausimą. Iš tiesų, turbūt dešimtmetį bandoma sujungti slaugą, globą ir ilgalaikę priežiūrą. Projektiniu lygmeniu tai pavyksta. Mačiau, tikrai, man atrodo, didelis darbas padarytas: parengtas bendras dviejų ministrų įsakymas, kuriame sureglamentuota nemažai dalykų, bet aišku, kad mes turime į įstatymo lygmenį ateiti. Pagrindinis klausimas sujungus turbūt bus taip pat ir užtikrinti tvarų finansavimą, nes visuomenė sensta, paslaugų reikės vis daugiau ir čia mums reikės tokio rimto politinio sprendimo. Aš visiškai tikiu, kad per šiuos dvejus metus teisėkūros bazę tikrai sutvarkysime, bet dėl finansavimo mums čia reikės turbūt rimto, tvaraus Seimo sprendimo. Ačiū jums.
PIRMININKĖ. Dėkojame. Klausia I. Gelažnikienė.
I. GELAŽNIKIENĖ (LSDPF). Klausimą norėčiau užduoti socialinių reikalų ir darbo ministrei. Gerbiama ministre, rajonuose, regionuose labai daug girdžiu Lietuvos gyventojų nerimo, kad planuojama ilginti senatvės pensijos amžių. Jau, kaip minėjote, šiandien – 65-eri. Ar tikrai tai yra planuojama? Gyventojai išsako daug pastabų, kad tarp tų asmenų, kurie turi minimalų reikalingą darbo stažą, ir tarp tų, kurie turi 34 ir netgi 40 metų darbo stažą, pensijos dydžio skirtumas yra toks labai nedidelis. Kaip jūs manote, ar nereikėtų čia svarstyti kažkaip galbūt keisti šitą vietą? Labai ačiū už atsakymą. 
I. RUGINIENĖ (LSDPF). Labai ačiū už klausimą. Ilginti pensinio amžiaus tikrai nesvarstome. Žinau, kad tikrai yra tokių rekomendacijų. Tarptautinis valiutos fondas kiekvienais metais lankosi ir kiekvieną kartą duoda tokią rekomendaciją. Bet visada sakiau, kol mes nesame padarę namų darbų, tai yra kol mes nesame užtikrinę, kad mūsų darbuotojai iki 65 metų be jokios diskriminacijos galėtų tęsti savo karjerą, nepraradę sveikatos, turėdami galimybę rasti kitą arba dirbti tą patį darbą, tai kalbėti apie ilgesnį pensinį amžių turbūt dar būtų gerokai per anksti. Taip, jūs esate visiškai teisi, nuo pat 2024 metų, kuomet socialdemokratų dauguma atėjo į Seimą, mes ėmėmės iš esmės pertvarkyti pensijų didėjimą, skirdami didesnę individualią dalį. Tai reiškia, kad šiandien tikrai yra labai svarbu didinti pensijas tiems, kurie iš esmės mokėjo mokesčius ir turi stažą. Taip, dar liko neatliktų namų darbų. Kaip jūs ir įvardinote, tarp stažo yra tam tikri rėžiai, kur iš esmės mūsų dėmesys turėtų būti didesnis. Mano požiūriu, man taip atrodo, kad pensija turėtų augti socialiai teisingai, pagal tai, kaip ir kokį stažą tu įgijai. Tas darbas jau pradėtas ir bus tęsiamas toliau.
PIRMININKĖ. Dėkojame. Turėtų klausti A. Gedvilas, bet jo nėra salėje. Klausia R. Janušonienė. Prašom.
R. JANUŠONIENĖ (LSDPF). Ačiū, posėdžio pirmininke. Aš turiu klausimą, nežinau, galbūt premjeras arba aplinkos ministrė atsakys. Programoje yra nurodyta, kad skatinsite daugiabučių namų renovaciją. Kaip žinome, daugiabučių gyventojai nelabai priima tuos sprendimus. Gal turite kokių kitokių idėjų, kaip paskatinti daugiabučių namų renovaciją? Ačiū. 
M. SINKEVIČIUS. Ačiū, gerbiama Seimo nare. Aš manau, kad daugiabučių renovacija, arba daugiabučių ir visuomeninių pastatų energetinio efektyvumo skatinimas, neišvengiamai bus vykdomas. Taip, žinoma, matyt, per ilgą laiko tarpą finansavimo sąlygos kito, sakyčiau, vis traukėsi į gyventojams mažiau patrauklias ir viliojančias. Ar mes čia turime rezervų ir galimybių tą situaciją peržiūrėti? Turiu omenyje tą finansavimo intensyvumą, dalis yra gyventojų įnašai, ar ne? Įprastai dalyvauja per kredito instituciją, ten ilgas procesas, 20 ar 25 metai, bet ar mes čia turime rezervų ir galimybių tą situaciją tiesiog paskatinti? Kaip kažkada savu laiku, matyt, buvo dideli ir ambicingi tikslai A. Butkevičiaus Vyriausybės, kai mes sakydavome, kad ne mažiau 1,5 tūkst. ar 2 tūkst. daugiabučių turėtų būti renovuojama. Aš galvoju, gal gilesnius atsakymus turės aplinkos ministrė, kuruojanti ir kuruosianti taip pat ir daugiabučių renovacijos temą.
PIRMININKĖ. Dėkojame. Dar papildysite, taip?
I. ANDRIULAITYTĖ. Ačiū už klausimą. Taip, daugiabučių renovacija… 
PIRMININKĖ. Mikrofoną truputį arčiau, jeigu galite. 
I. ANDRIULAITYTĖ. Taip, aš žinau tą problematiką, daugiabučių renovacija stringa. Jau gyventojams tampa nepatrauklu renovuoti, nes iš tiesų kainos yra aukštos ir net neatsiperka. Tiesiog šiandien atsakymų tikrai neturiu. Kaip pradėjusi darbą ministrė tikrai peržiūrėsiu visas skatinimo tvarkas. Kiek teko susipažinti, tai pagrindinė problema yra ta, kad nustatytos per aukštos renovacijos klasės. Tiesiog reikėtų dar kartą peržiūrėti ir priimti atitinkamus sprendimus. Su šiuo atsakymu grįšiu vėliau.
PIRMININKĖ. Dėkojame. Jūsų nori paklausti T. Sadauskis, bet jo salėje nėra. A. Anušauskas. Irgi nėra salėje. L. Balsys. Prašom.
L. BALSYS (LSDPF). Ačiū. Gerbiamas premjere, savo kalboje neužsiminėte, o ir Vyriausybės pateiktoje programoje nemačiau paminint tokio didžiulio strateginės infrastruktūros projekto kaip „Rail Baltica“. Jis turbūt pelnytai laikomas amžiaus projektu ir gerąja prasme – dėl apimties, dėl svarbos, karinio mobilumo ir taip toliau, ir blogąja prasme – dėl sudėtingumo ir vilkinimo, ir finansavimo problemų. Ką konkrečiau galėtumėte pakomentuoti dėl „Rail Balticos“ projekto? Ačiū.
M. SINKEVIČIUS. Ačiū, gerbiamas Seimo nary. Iš tikrųjų ne viskas sklandžiai, ir manau, kad gal neištęsdamas ministras per likusį laiką dar pakomentuos šiek tiek plačiau. Tikrai turime problemų net ir toje pačioje Jonavoje su aukščiausiu ir ilgiausiu tiltu, kuris rekordais turėjo gerinti… Lyduvėnų tiltu. Rangovai lyg ir bankrutuoja, sutartys nutraukiamos – viskas pakeliui komplikuojasi. Turbūt didelių, grandiozinių valstybės projektų situacijos retai kada pildosi labai sklandžiai. Kartu galvojant ne tik apie Lietuvą, bet galvojant apie jungtis per Latviją ir Estiją, ir pas kaimynus turbūt yra situacijų. Latvijoje teisiniai procesai yra pradėti, nes buvo kažkoks prioritetas pasižiūrėti traukinių stotis, o ne vėžės liniją, todėl nuo stočių pradėta, o ne nuo vėžės, kas yra turbūt įdomus konceptas. Ir Estija pasimetusi, o ką daryti jiems, kaip čia bus, nes, kaip sakoma, per Latviją vis tiek reiktų važiuoti, norint pasiekti Taliną.
O visą problematiką, nežinau, ar čia įmanoma apibrėžti per kelias minutes, J. Taminskas, manau, tikrai pasiruošęs apžvelgti. Manau, kad tas procesas Lietuvoje Baltijos šalių kontekste vyksta tikrai sparčiausiai, noriu taip tikėti, o jeigu ne, turėsime rimtų darbų.
J. TAMINSKAS. Dėkui už klausimą. „Rail Balticos“ projektas vykdomas šiandien diena į dieną pagal planą ir bus užbaigtas 2030 metais. Dėl visos linijos, 141 kilometro, nuo Kauno iki Panevėžio turime rangos sutartis, vyksta rangos darbai. 
Taip pat prieš savaitę LTG grupė pasirašė sutartį dėl signalizavimo sistemos diegimo nuo Kauno iki Lenkijos sienos – per dvejus metus įdiegti sistemą. Tas leis keleiviniams traukiniams jau iš Kauno europine vėže vykti į Lenkiją, į Vakarus ir kelionė truks tik iki 6 valandų. Vyriausybės programoje „Rail Balticą“, kaip apskritai strateginį valstybės projektą, daugelyje priemonių galima rasti, neįvardyta ji konkrečiai, o ieškant konkrečiai, „Rail Baltica“ yra paminėta X skyriuje, 568 punkte. Dėkui.
PIRMININKĖ. Dėkoju. Paskutinė klausia G. Balčytytė. Prašom.
G. BALČYTYTĖ (TS-LKDF). Labai ačiū, posėdžio pirmininke. Aš tik pradėsiu nuo pastebėjimo, kad sunkiausiai savo frakcijos narius įtikinate savo programa, nes jie turėjo daugiausiai klausimų, mums nelabai ir užteko laiko. Bet dėl paties dokumento aš norėjau paklausti. Jis iš esmės toks administracinis: sieksime, darysime geriau, gražiau ir įdomiau. Bet ministrai, aš esu tikra, – ne administratoriai, jie atėjo pasiekti kažkokius apčiuopiamus tikslus, ne tik pasėdėti kėdėje, ar ne, ir tikriausiai savo srityse padaryti kokį nors pokytį. Žinau labai gerą posakį, kad kas nepamatuojama – nepadaroma. Gal galėtų bent nauji keli ministrai, jeigu dar bus galimybė, ypač finansų, jis paminėjo, kad poveikis iš gynybos pramonės BVP. Koks, kiek procentų? Ir kiti: galbūt aplinkos, vidaus reikalų, galėtų pasakyti, kokį apčiuopiamą rezultatą norėtų palikti po savęs, kad galėtume pamatuoti? Suprantu, visos aplinkybės gali keistis, bet vis tik būtų labai smagu išgirsti kažką konkretesnio. Labai ačiū.
T. VALYS. Norėtųsi galbūt pagrindinius dalykus akcentuoti. Taip, mes žinome, kad tie rodikliai gali būti kiekybiniai ir kokybiniai. Iš tokių apčiuopiamų įvardintume įvykdytą Vyriausybės programą, neišsiskiriant blogąja prasme iš Europos Sąjungos šalių. Čia šiek tiek buvo paminėtos tam tikros neigiamos tendencijos dėl reitingų susvyravimo. Reikia žiūrėti, kas vyksta užsienio šalyse. Tų pačių Jungtinių Amerikos Valstijų netgi keletas reitingų buvo supaprastinta, bet reikia žiūrėti, kokie rezultatai bus ilguoju laikotarpiu. 
Dėl jūsų paminėtos gynybos pramonės, mes turime istorinį įsipareigojimą investuoti didžiausią dalį į gynybos pramonę ir tikslas bus išlaikyti šią tendenciją. Esame įsitikinę, kad šis požiūris atsipirks per daugelį kitų sektorių. Iš tos pačios masto ekonomijos turėsime papildomą efektą ir tikrai rezultatus turėsime teigiamus.
PIRMININKĖ. Dėkojame. Laikas, skirtas klausimams, yra baigtas. Pagal 195 straipsnį, po pateikimo Vyriausybės programą svarsto Seimo narių frakcijos ir visi Seimo komitetai papildomų komitetų teisėmis. Siūloma svarstymo data yra liepos 14 diena. Ar galima pritarti bendru sutarimu? Prieštaraujančių nėra, pritarta. Jau prasidėjo balsavimo langas. 
Per šoninį mikrofoną L. Kasčiūnas. Prašom.
L. KASČIŪNAS (TS-LKDF). Labai ačiū, gerbiama Orinta. Aš kreipiuosi į paskirtąjį premjerą. Gerbiamas premjere, žiūrėkite, koks yra reikalas. Pagal Seimo statutą, po programos pateikimo kandidatai į ministrus turi ateiti į frakcijas. Taip, jau mes turime tris sutikimus, laukiame šiandien ir rytoj, bet ne visi kol kas atsakė. Tai būkite geras, paraginkite ministrus eiti į frakcijas, nes čia nėra prabangos klausimas – čia yra būtinybės klausimas. Labai ačiū. 
M. SINKEVIČIUS. Viešai raginu.
PIRMININKĖ. Dėkojame. Frakcijos ir ministrai turbūt susidarys grafikus ir pagal grafikus bus paskirtas laikas, kada apsilanko. Dėkojame ministrams ir paskirtajam premjerui. 

12.07 val.
Švietimo įstatymo Nr. I-1489 11 straipsnio pakeitimo įstatymo Nr. XIV-655 1 ir 2 straipsnių pakeitimo įstatymo projektas Nr. XVP-1396(2) (svarstymas) 

Dabar, kadangi prašo paraginti frakcijos narius pakviesti Seimo narius į salę, centralizuotą raginimą išsiuntėme mygtuko paspaudimu. Kadangi nėra reikiamo balsų skaičiaus, siūlome svarstyti 1-5 klausimą – Švietimo įstatymo Nr. I-1489 11 straipsnio pakeitimo įstatymo Nr. XIV-655 1 ir 2 straipsnių pakeitimo įstatymo projektą Nr. XVP-1396(2). Pranešėjas – S. Kairys. Bet jo nėra. Gal L. Kazlavickas galėtų? J. Šukevičienė. Ne? R. Tamašunienė gal galėtų arba J. Šukevičienė? Atsiprašau, prieš pradedant, per šoninį… Nėra norinčių. Gerai, dėkui. Prašom. R. Tamašunienė.
R. TAMAŠUNIENĖ (LVŽ-KŠSF). Gerbiami kolegos, Švietimo ir mokslo komitetas svarstė įstatymo projektą, kuriuo siūloma atsisakyti nuo 2026 m. rugsėjo 1 d. turinčio įsigalioti reikalavimo, kad pagrindinis išsilavinimas būtų įgyjamas pagrindinio ugdymo pasiekimų patikrinimo, tai yra PUPP’o, metu pasiekus švietimo, mokslo ir sporto ministro nustatytų dalykų slenkstinį pasiekimų lygį. Komitetas taip pat kreipėsi dėl ekspertinio vertinimo. Gautas Klaipėdos universiteto ir Vytauto Didžiojo universiteto ekspertinis vertinimas šio įstatymo projekto, į jį komitetas atsižvelgė, taip pat trys komiteto nariai pateikė savo atskirąją nuomonę dėl šio klausimo, tačiau balsavimo rezultatai yra tokie: už Vyriausybės pateiktą įstatymo projektą – 6, prieš – 4, susilaikė 1. Prašome pritarti komiteto parengtai išvadai.
PIRMININKĖ. Dėkojame. Diskusijoje kalbėti užsirašė keletas Seimo narių. 
Per šoninį mikrofoną – kolega L. Kazlavickas. Prašom. 
L. KAZLAVICKAS (TS-LKDF). Mieli kolegos, tiesiog noriu atkreipti dėmesį, kad ne tas klausimas yra pristatytas, nes Simonas turėjo pristatyti šį klausimą, o pranešėja pristatė kitą klausimą iš šios tribūnos. Aš tiesiog siūlyčiau kol kas sulaukti Simono, kuris tvarkingai pristatys šią pataisą. (Balsai salėje) 
PIRMININKĖ. Gerbiama kolege Rita, gal galima pakviesti jus pristatyti? Mes turime dokumentą ir jūs pateiktą dokumentą pristatytumėte.
R. TAMAŠUNIENĖ (LVŽ-KŠSF). Komitetas apsvarstė įstatymo projektą ir siūlo pritarti iniciatorių pateiktam įstatymo projektui ir komiteto išvadoms. Balsavimo rezultatai: už – 7, prieš – 3, susilaikė 1. Pritarta iniciatorių pateiktam įstatymo projektui. 
PIRMININKĖ. Dėkojame. Per šoninį mikrofoną R. Popovienė. Prašom. 
R. POPOVIENĖ (LSDPF). Gerbiama pirmininke, aš labai atsiprašau, norėjau užsirašyti diskutuoti, kažkaip mano sistema visai neveikė, strigo. Gal būtų galima įtraukti į diskusijas? 
PIRMININKĖ. Jau yra užsiregistravę ir pristatymas baigtas, dėl to negalima įtraukti. Diskutuoti užsirašė V. Targamadzė. Prašom.
L. KAZLAVICKAS (TS-LKDF). Dėl vedimo tvarkos. 
PIRMININKĖ. Prašom. L. Kazlavickas. 
L. KAZLAVICKAS (TS-LKDF). Klausykite, svarstome tikrai labai rimtą klausimą dėl valstybinių egzaminų sistemos pertvarkos. Ministrė prašė galimybės pasisakyti, pranešėjo, rengėjo išvados nėra. Tiesiog siūlau frakcijos vardu pertrauką iki kito posėdžio.
PIRMININKĖ. Labai atsiprašome V. Targamadzės, buvo paprašyta pertraukos iki kito posėdžio, dėl to reikės apsispręsti balsuojant. Prašyčiau kolegas Seimo narius užimti darbo vietas, nes suprantu, kad prie palangės beveik tiek pat stovinčių, kiek sėdinčių salėje, tada bus mažiau sumaišties. Yra Tėvynės sąjungos-Lietuvos krikščionių demokratų frakcijos siūlymas – pertrauka iki kito posėdžio dėl projekto Nr. XVP-1396. Balsuojame. Kas pritariate pertraukai, balsuojate už, kas galvojate kitaip, balsuojate prieš. 
Užsiregistravo 100, balsavo 100: už – 32, prieš – 49, susilaikė 19. Pertrauka iki kito posėdžio. Per šoninį mikrofoną E. Gentvilas. Dėl vedimo tvarkos? Prašom. 
E. GENTVILAS (LSF). Nors ir pritarta pertraukai, bet tai nereiškia, kad ministrė gaus pasisakyti, nes yra perkeliamas sąrašas, tai turbūt reikia išimties tvarka leisti ministrei pasisakyti.
PIRMININKĖ. Dėkojame, vakariniame posėdyje taip ir padarysime. 

12.13 val.
Rinkimų kodekso 10, 16, 26, 33, 34, 46, 48, 72, 73, 76, 78, 79, 80, 81, 83, 85, 88, 89, 92, 93, 94, 95, 96, 99, 103, 108, 111, 112, 119, 123, 124, 129, 130, 138, 156, 172, 176 ir 193 straipsnių pakeitimo konstitucinio įstatymo projektas Nr. XVP-1285(2) (priėmimo tęsinys)

Kitas darbotvarkės klausimas… Gerai, grįžtame, kadangi kortelių tikrai susirinko daugiau, vis tiek aš paprašyčiau nuo palangių grįžti į darbo vietas. Rinkimų kodekso kai kurių straipsnių pakeitimo konstitucinio įstatymo projektas Nr. XVP-1285(2). Buvo paprašyta pertraukos iki kito posėdžio. Balsuojame.

Šio konstitucinio įstatymo priėmimas

Užsiregistravo 102, balsavo 102: už – 101, prieš nėra, susilaikė 1. Įstatymas priimtas. (Gongas) 

12.14 val.
Referendumo konstitucinio įstatymo Nr. XIV-1163 12 straipsnio ir priedo pakeitimo konstitucinio įstatymo projektas Nr. XVP-1286(2) (priėmimo tęsinys)

Kitas darbotvarkės klausimas – Referendumo konstitucinio įstatymo Nr. XIV-1163 12 straipsnio ir priedo pakeitimo konstitucinio įstatymo projektas Nr. XVP-1286(2). Balsuojame. 

Šio konstitucinio įstatymo priėmimas

Užsiregistravo 103, balsavo 102: už – 102, prieš ir susilaikiusių nėra. Įstatymas priimtas. (Gongas)

12.15 val.
Piliečių įstatymų leidybos iniciatyvos konstitucinio įstatymo Nr. XIV-2829 10 straipsnio pakeitimo konstitucinio įstatymo projektas Nr. XVP-1287(2) (priėmimo tęsinys)

Kitas įstatymo projektas (perspėju, kad balsavimą darysime trumpesnį) – Piliečių įstatymų leidybos iniciatyvos konstitucinio įstatymo Nr. XIV-2829 10 straipsnio pakeitimo konstitucinio įstatymo projektas Nr. XVP-1287(2). Balsuojame. 

Šio konstitucinio įstatymo priėmimas

Užsiregistravo 103, balsavo 101: už – 101, prieš ir susilaikiusių nėra. Įstatymas priimtas. (Gongas) 
Kitas darbotvarkės klausimas. Per šoninį mikrofoną – J. Sabatauskas. Prašom.
J. SABATAUSKAS (LSDPF). Ačiū, gerbiama pirmininke. Norėjau padėkoti visiems kolegoms už supratimą. Iš tikrųjų įvertintas darbas, kurį dirbome pusantrų metų. Dėkoju visiems už priimtus tuos tris konstitucinius įstatymus.
PIRMININKĖ. Dėkojame, sveikiname. (Plojimai) 

12.16 val.
Viešųjų pirkimų įstatymo Nr. I-1491 10 straipsnio pakeitimo įstatymo projektas Nr. XVP-1335(2) (priėmimas)

Viešųjų pirkimų įstatymo Nr. I-1491 10 straipsnio pakeitimo įstatymo projektas Nr. XVP-1335(2), taip pat buvo atidėtas balsavimas. Balsuojame.

Šio įstatymo priėmimas

Užsiregistravo 73, balsavo 72: už – 72, prieš ir susilaikiusių nėra. (Plojimai) Įstatymas priimtas. (Gongas) 

12.16 val.
Pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo Nr. XIII-328 19 straipsnio pakeitimo įstatymo projektas Nr. XVP-1337(2) (priėmimas)

Kitas darbotvarkės klausimas – Pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo Nr. XIII-328 19 straipsnio pakeitimo įstatymo projektas Nr. XVP-1337(2). Balsuojame. 

Šio įstatymo priėmimas

Užsiregistravo 75, balsavo 75: už – 75, prieš, susilaikiusių nėra. Įstatymas priimtas. (Gongas) 

12.17 val.
Viešojo administravimo įstatymo Nr. VIII-1234 5 straipsnio pakeitimo įstatymo projektas Nr. XVP-1340(2) (priėmimas)

Kitas darbotvarkės klausimas – Viešojo administravimo įstatymo Nr. VIII-1234 5 straipsnio pakeitimo įstatymo projektas Nr. XVP-1340(2). Balsuojame. 
Šio įstatymo priėmimas

Užsiregistravo 77, balsavo 76: už – 76, prieš ir susilaikiusių nėra. Įstatymas priimtas. (Gongas) 

12.18 val.
Alternatyviųjų degalų įstatymo Nr. XIV-196 23 straipsnio pakeitimo įstatymo projektas Nr. XVP-1342(2) (priėmimas)

Kitas darbotvarkės klausimas – Alternatyviųjų degalų įstatymo Nr. XIV-196 23 straipsnio pakeitimo įstatymo projektas Nr. XVP-1342(2). Balsuojame.

Šio įstatymo priėmimas

Užsiregistravo 83, balsavo 81: už – 81, prieš ir susilaikiusių nėra. Įstatymas priimtas. (Gongas) 
Kitas darbotvarkės klausimas – įstatymo projektas Nr. XVP-1396 – yra perkeltas į popietinį posėdį.
Švietimo įstatymo projektas Nr. XVP-1405(2) buvo pristatytas. 

12.18 val.
Švietimo įstatymo Nr. I-1489 7, 8, 9, 10, 11, 14, 16, 19, 20, 21, 23, 29, 36, 38, 39, 41, 43, 44, 46, 49, 52, 53, 56, 57, 58, 59, 62, 63, 64, 67, 69, 70 straipsnių pakeitimo ir Įstatymo papildymo 564 straipsniu įstatymo Nr. XIV-1726 4 straipsnio pakeitimo įstatymo projektas Nr. XVP-1405(2) (svarstymas)

Švietimo įstatymo Nr. I-1489 7, 8 ir daugelio straipsnių pakeitimo ir įstatymo papildymo 564 straipsniu įstatymo Nr. XIV-1726 4 straipsnio pakeitimo įstatymo projektas Nr. XVP-1405(2). Pranešėja buvo R. Tamašunienė. Gal dar kartą galėtumėte trumpai pristatyti?
R. TAMAŠUNIENĖ (LVŽ-KŠSF). Dar kartą pristatau įstatymo projektą. Buvo svarstomas Švietimo komitete. Švietimo ir mokslo komitetas svarstė projektą, kuriuo siūloma atsisakyti nuo 2026 m. rugsėjo 1 d. turinčio įsigalioti reikalavimo, kad pagrindinis išsilavinimas būtų įgyjamas pagrindinio ugdymo pasiekimų patikrinimo (PUPPʼo) metu, pasiekus švietimo, mokslo ir sporto ministro nustatytų dalykų slenkstinį pasiekimų lygį (tai yra kas neišlaiko to lygio, bus nebaigęs pagrindinio ugdymo programos). Siūlome kitokį sprendimą.
Komitetas taip pat kreipėsi į universitetus jų ekspertinės išvados. Gavome Klaipėdos universiteto ir Vytauto Didžiojo universiteto vertinimą, į kurį komitetas atsižvelgė. Taip pat trys mūsų komiteto nariai, nepritarę bendram komiteto sprendimui, pateikė savo atskirąją nuomonę. 
Balsavimo rezultatai: už – 6, prieš – 4, susilaikė 1. Prašome pritarti komiteto sprendimui ir Vyriausybės parengtam įstatymo projektui.
PIRMININKĖ. Dėkojame R. Tamašunienei. Atskirąją nuomonę kviečiame išsakyti L. Kazlavicką.
Per šoninį mikrofoną M. Maldeikis. Prašom.
M. MALDEIKIS (TS-LKDF). Dėkoju pirmininkei. Būtų efektyviau, jeigu visą švietimo paketą mes kartu svarstytume, dėl to prašome frakcijos vardu iki kito posėdžio, kad kartu galėtume svarstyti abu klausimus.
PIRMININKĖ. Dėkojame už pasisakymą per šoninį mikrofoną. Tada reikėtų apsispręsti, kadangi Tėvynės sąjungos-Lietuvos krikščionių demokratų frakcijos vardu buvo paprašyta pertraukos iki kito posėdžio, kad būtų svarstoma kartu. Prašom. Kas pritariate pertraukai, balsuojate už, kas galvojate kitaip, prieš arba susilaikote. 
Užsiregistravo 102, balsavo 102: už – 33, prieš – 43, susilaikė 26. Pertrauka iki kito posėdžio. (Balsas iš salės) Kai aš pakviesiu jus kalbėti įjungusi mikrofoną, tada jūs ir galėsite pasisakyti. 
Per šoninį mikrofoną – L. Kasčiūnas. Prašom.
L. KASČIŪNAS (TS-LKDF). Labai ačiū, gerbiama Orinta. Kadangi mes čia visai neblogai susitvarkėme rytiniame posėdyje, aš turiu Seimo Pirmininko pažadą iš vakarinio perkelti balsavimą dėl laikinosios komisijos. Gal galime šitai padaryti?
PIRMININKĖ. Dėkojame. Spręsime, kada baigsime visus šios rytinės darbotvarkės klausimus.
Per šoninį mikrofoną – D. Jakavičius. Prašom.
D. JAKAVIČIUS (LSDPF). Ačiū, posėdžio pirmininke. Mano balsą prašau įskaityti prieš.
PIRMININKĖ. Prašome dėl protokolo balsą įskaityti prieš.
Kadangi dar nėra atvykusi pretendentė į VTEK’o pirmininkus, Seimo narių pareiškimai. Ar turime? K. Neimantas. Prašom. Karoli! (Balsai salėje) Pareiškimai. Prašom. Komisija, kai bus pabaigti visi rytinės darbotvarkės klausimai. Pareiškimai yra darbotvarkėje.

12.23 val.
Seimo narių pareiškimai

K. NEIMANTAS (NAF). Labą dieną, kolegos. Gerbiama pirmininke, gerbiami kolegos, noriu šiek tiek pašnekėti. Džiugu iš tikrųjų matyti jūsų tiek daug čia.
Tikrai aktualus klausimas šiandien NATO kontekste apie Ukrainą – savanorių vykdomas Ukrainos atstatymas: nuo solidarumo prie praktinių veiksmų. Jau daugiau kaip ketverius metus Ukraina gina ne tik savo valstybę – ji gina Europos laisvę, demokratija ir tarptautine teise grindžiamą tvarką. Kiekvieną dieną Ukrainos žmonės kovoja už teisę gyventi savo žemėje, laisvai spręsti dėl savo ateities ir kurti savo valstybę. Tačiau kartu su gynyba vyksta ir kitas ne mažiau svarbus procesas – Ukrainos atstatymas. Nors karas tęsiasi, milijonai žmonių negali laukti jo pabaigos – šeimoms reikia namų, vaikams reikia mokyklų, bendruomenėms reikia veikiančios infrastruktūros, o žmonėms reikia vilties, kad gyvenimas gali tęstis net ir sudėtingiausiomis aplinkybėmis. Todėl šiandien noriu atkreipti dėmesį į savanorių vaidmenį atstatant  Ukrainą. Jau prieš kurį laiką prisijungiau prie Tarptautinės parlamentinės koalicijos „Dobrobat“ paramos, nes manau, kad ši iniciatyva yra vienas ryškiausių Ukrainos visuomenės atsparumo ir pilietinės atsakomybės pavyzdžių. „Dobrobat“ savanoriai nelaukia savo karo pabaigos – jie vyksta į nukentėjusias bendruomenes, šalina griuvėsius, remontuoja stogus, montuoja langus, tvarko mokyklas, bendruomenių centrus ir kitus objektus, kurie leidžia žmonėms grįžti į normalų gyvenimą. Atstatyti namai nėra vien statybų projektas. Atstatyti namai reiškia, kad šeima gali grįžti namo. Suremontuota mokykla reiškia, kad vaikai gali mokytis saugiau. Atkurta bendruomenės infrastruktūra reiškia, kad miestas ir miestiečiai turi galimybę gyventi ir vystytis net karo sąlygomis. Todėl tarptautinė parama Ukrainai negali apsiriboti vien karine, humanitarine ar diplomatine pagalba, visa tai yra būtina ir turi būti tęsiama. 
Tačiau kartu turime remti ir praktinį atstatymą, kuris vyksta jau dabar. Ukrainai reikalingos statybinės medžiagos, technika, ekspertinės žinios, savivaldybių partnerystė, atsakingo verslo įsitraukimas, pilietinės visuomenės organizacijų bendradarbiavimas ir konkretūs vietos projektai. Lietuva šioje srityje gali atlikti svarbų vaidmenį. Mūsų savivaldybės jau turi vertingos bendradarbiavimo su Ukrainos miestais patirties. Mūsų verslo įmonės gali prisidėti technologijomis, įranga, logistika ir profesinėmis žiniomis. Mūsų nevyriausybinės organizacijos gali padėti stiprinti bendruomenes ir kurti ilgalaikius ryšius. Tačiau svarbiausia – turime išlaikyti politinį dėmesį Ukrainos atstatymui, kaip neatsiejamai pergalės daliai. Rusijos tikslas yra griauti, mūsų atsakas turi būti padėti atkurti. Kiekvienas atstatytas namas, kiekviena atkurta mokykla, kiekviena sutvarkyta slėptuvė yra ne tik materialūs objektai – tai įrodymas, kad agresija negali sunaikinti žmonių valios gyventi ir kurti. 
Todėl kviečiu kolegas Seimo narius, Lietuvos savivaldybes, pilietinės visuomenės organizacijų fondus ir socialiai atsakingą verslą aktyviai ieškoti galimybių prisidėti prie Ukrainos atstatymo iniciatyvų. Kartais tam nereikia milijonų investicijų – reikia partnerystės, žinių, kontaktų, konkrečios pagalbos konkrečioms bendruomenėms. Lietuva visada buvo tarp aktyviausių Ukrainos rėmėjų Europoje. Esu įsitikinęs, kad galime būti ir tarp aktyviausių jos atstatymo partnerių. Ukraina neturi būti palikta viena nei karo metu, nei po jo. Ukrainos atstatymas yra bendras Europos projektas ir bendra Europos atsakomybė. Solidarumas yra svarbus, tačiau didžiausią vertę jis įgyja tada, kai virsta konkrečiais darbais. Turime nuostabią vasarą, bet Ukraina tuo džiaugtis negali. Ukrainos nuotaikos grindžiamos ne atostogų laukimu, bet karo pergalės laukimu. Ilsėtis ukrainiečiams neleidžiame, tad ir mes skirkime šiek tiek savo laiko ir prisidėkime prie jų. 
Gerbiami kolegos, kviečiu mus visus šiandien žengti dar vieną žingsnį nuo solidarumo žodžių prie praktinių veiksmų. Ukrainos Aukščiausiosios Rados parlamentaro V. Kreidenkos vardu kviečiu jus prisijungti prie „Dobrobat“ iniciatyvinės grupės ir burti žmones, savivaldybes ir verslą. Ačiū. 

12.28 val.
Informaciniai pranešimai

PIRMININKĖ. Dėkojame kolegai už perskaitytą pareiškimą. Dabar bus Lietuvos Respublikos Seimo „Nemuno aušros“ frakcijos pranešimas dėl „Nemuno aušros“ frakcijos seniūno pavaduotojo. „Nemuno aušros“ frakcija vietoj Seimo nario T. Sadauskio frakcijos seniūno pavaduotoju skiria Seimo narį M. Gedvilą. Pasirašo seniūnas R. Žemaitaitis. 

12.28 val.
Seimo nutarimo „Dėl Jolantos Bernotaitės skyrimo Vyriausiosios tarnybinės etikos komisijos pirmininke“ projektas Nr. XVP-1713(2) (svarstymas ir priėmimas)

Kitas darbotvarkės klausimas – Seimo nutarimo „Dėl Jolantos Bernotaitės skyrimo Vyriausiosios tarnybinės etikos komisijos pirmininke“ projektas Nr. XVP-1713(2). Prašome į tribūną pagrindinio komiteto išvados rengėją J. Narkevičių pristatyti išvadą.
J. NARKEVIČ (LVŽ-KŠSF). Laba diena, gerbiama posėdžio pirmininke. Gerbiami kolegos, Valstybės valdymo ir savivaldybių komitetas pritarė nutarimui bendru sutarimu. Dalyvavo 8 komiteto nariai. 
PIRMININKĖ. Dėkojame. Diskusijoje norinčių pasisakyti nėra. 
Priėmimas. Yra du straipsniai. Ar galima pastraipsniui? Prieštaraujančių nėra. Kadangi prieštaraujančių nėra, tai pritarta. 
Norėtume priminti dėl balsų skaičiavimo komisijos. Kadangi slaptas balsavimas yra numatytas 13 valandą, paties Statuto 119 straipsnio neskaitysiu, bet sudėtį pakartosiu: tai yra „Nemuno aušros“ frakcijos – M. Gedvilas, Lietuvos valstiečių, žaliųjų ir Krikščioniškų šeimų sąjungos frakcijos – L. Girskienė, Liberalų sąjūdžio frakcijos – R. Juška, Demokratų frakcijos „Vardan Lietuvos“ – R. Miliūtė, Tėvynės sąjungos-Lietuvos krikščionių demokratų frakcijos atstovas – A. Pocius, Lietuvos socialdemokratų partijos frakcijos atstovas – A. Radvila ir Mišrios Seimo narių grupės – I. Vėgėlė. 
Taip pat mums reikia pasitvirtinti standartinį slapto balsavimo biuletenį. Ar galima biuletenio formai pritarti bendru sutarimu? Prieštaraujančių nėra, pritarta. Apsispręsime slapto balsavimo būdu. Pretendentė taip pat yra atvykusi. Slaptas balsavimas numatytas nuo 13 valandos iki 13 val. 20 min. 

12.32 val.
Seimo nutarimo „Dėl Lietuvos Respublikos Seimo laikinosios tyrimo komisijos valstybės registrų duomenų saugumo ir prieigų prie valstybės registrų kontrolės klausimams ištirti sudarymo“ projektas Nr. XVP-1608(3) (svarstymo tęsinys)

Dabar kitas darbotvarkės klausimas – Seimo nutarimo „Dėl Lietuvos Respublikos Seimo laikinosios tyrimo komisijos valstybės registrų duomenų saugumo ir prieigų prie valstybės registrų kontrolės klausimams ištirti sudarymo“ projektas Nr. XVP-1608(3). Teikėjas – L. Kasčiūnas ir kiti Seimo nariai. Svarstymo pranešėjas – J. Sabatauskas. Prašom, Juliau.
J. SABATAUSKAS (LSDPF). Ačiū, gerbiama pirmininke. Gerbiami kolegos, Teisės ir teisėtvarkos komitetas svarstė Seimo nutarimą dėl komisijos ir pritarė 9 balsais už.
PIRMININKĖ. Diskusijoje nėra norinčių kalbėti. Motyvų taip pat nėra norinčių išsakyti. Balsuojame. Balsuojame dėl pritarimo po svarstymo. Kas pritariate, balsuojate už, kas galvojate kitaip, – prieš arba susilaikote. 
Užsiregistravo 109, balsavo 108: už – 50, prieš – 41, susilaikė 17. Po svarstymo nepritarta. Dabar reikėtų apsispręsti, ar grąžiname iniciatoriams tobulinti, ar atmetame, ar grąžiname pagrindiniam komitetui. Reikėtų tiksliau. 
Yra trys alternatyvos: pirma, kas balsuojate už – grąžinti pagrindiniam komitetui tobulinti, kas balsuojate prieš – grąžinti iniciatoriams projektą tobulinti ir kas susilaikote – atmesti projektą. Balsuojame. 
Užsiregistravo 110, balsavo 109: už – 29, prieš – 29, susilaikė 51. Projektas atmestas. 

12.34 val.
Konstitucijos 137 straipsnio pripažinimo netekusiu galios įstatymo projektas Nr. XVP-1729 (pateikimas)

Kadangi dar turime likusio laiko, gal galėtume svarstyti popietinės darbotvarkės kitus klausimus? (Balsai salėje) Gal galėtume Konstitucijos 137 straipsnio pripažinimo netekusiu galios įstatymo projektą Nr. XVP-1729? Pranešėjas – J. Olekas. Prašom.
J. OLEKAS. Ačiū, gerbiama pirmininke. Gerbiami kolegos, nuo Lietuvos Respublikos Konstitucijos priėmimo saugumo aplinka, valstybės tarptautinė padėtis ir nacionalinio saugumo užtikrinimo priemonės iš esmės pasikeitė. Lietuva yra Šiaurės Atlanto sutarties organizacijos narė, dalyvaujanti kolektyvinės gynybos sistemoje. Lietuvos Respublikos saugumas yra neatsiejamas nuo NATO kolektyvinės gynybos ir atgrasymo sistemos, grindžiamos visų Aljanso pajėgumų visuma, įskaitant branduolinį atgrasymą, todėl NATO branduolinis atgrasymas yra viena iš esminių Aljanso kolektyvinės architektūros gynybos dalių. NATO branduolinių pajėgumų paskirtis – išsaugoti taiką, užkirsti kelią branduoliniam šantažui ir prievartai, taip pat užtikrinti patikimą atgrasymą. Ši atgrasymo sistema, kaip kolektyvinės gynybos dalis, veikia jau daugelį dešimtmečių, yra vienas svarbiausių veiksnių, mažinančių plataus masto agresijos prieš Aljansą riziką. 
Pastaraisiais metais Europos saugumo padėtis reikšmingai pasikeitė. Rusijos Federacijos vykdoma agresija prieš Ukrainą, branduolinės retorikos eskalavimas, branduolinių pajėgų modernizavimas ir karinės infrastruktūros stiprinimas Lietuvos Respublikos kaimynystėje, įskaitant Karaliaučiaus sritį ir Baltarusiją, lemia būtinybę užtikrinti, kad Lietuvos Respublikos galimybės visapusiškai dalyvauti NATO atgrasymo sistemoje nebūtų ribojamos. Atsižvelgiant į tai, kad NATO branduolinis skydas yra vienas iš esminių Aljanso atgrasymo pagrindų, konstitucinio lygmens draudimas, neleidžiantis Lietuvos Respublikos teritorijoje būti branduolinių ginklų kilus agresijos grėsmei, agresijos atveju ar kolektyvinės gynybos atveju, neatitinka pasikeitusios saugumo aplinkos ir Lietuvos Respublikos nacionalinio saugumo interesų. 
Pažymėtina, kad nė viena NATO valstybė neturi konstitucinio lygmens apribojimų dislokuojant branduolinius ginklus kilus agresijos grėsmei, agresijos atveju ar kolektyvinės gynybos atveju. Suomija, kuri turėjo įstatymo apribojimus, tuos įstatymo apribojimus taip pat šių metų birželio 17 dieną pakeitė. Mūsų kaimyninės valstybės Latvija, Estija, Lenkija tokio pobūdžio konstitucinių nė įstatyminių apribojimų neturi. Todėl įstatymo tikslas yra pripažinti netekusiu galios Lietuvos Respublikos Konstitucijos 137 straipsnį, pašalinti konstitucinį apribojimą dėl Lietuvos, kaip NATO narės, galimybės agresijos grėsmės ar agresijos atveju kartu su sąjungininkais pasitelkti visą NATO atgrasymo potencialą. 
Šis įstatymo projektas buvo aptartas su Lietuvos Respublikos Prezidentu, frakcijų lyderiais, todėl kviečiu pritarti pateiktam įstatymo projektui.
PIRMININKĖ. Dėkojame. Jūsų užsirašė paklausti nemažai Seimo narių. Pirmasis klausia V. Ąžuolas. Prašom.
V. ĄŽUOLAS (LVŽ-KŠSF). Gerbiamas Seimo Pirmininke, aš suprantu, kad Prezidentas inicijavo šį pakeitimą, išbraukimą, bet aš noriu jūsų paklausti. 9 straipsnis skamba taip, kad tautai ir valstybei svarbiais, rūpimais klausimais turėtų būti sprendžiama referendumu. Kodėl ir šiuo klausimu nebuvo registruotas projektas, kad referendumu būtų sprendžiama ir tauta nuspręstų? Kodėl nenueita šiuo keliu, o pasirinktas kitas kelias? Ačiū.
J. OLEKAS. Ačiū, kolega. Referendumą suorganizuoti yra tokia galimybė kaip vienas iš veikimo būdų, bet kitas atvejis – Konstitucijoje yra labai aiškiai apibrėžta, ką galima priimti be referendumo ir ką reikia tiktais atsiklausus tautos. Šis klausimas nepapuola į tą dalį, dėl kurios reikia būtinai referendumo balsavimo. Todėl mūsų iniciatyva kaip atsakingų politinių lyderių, man atrodo, yra svarbi. Ir žinodami, kokia yra situacija, tai galime padaryti ir be referendumo. 
PIRMININKĖ. Dėkojame. Klausia Ž. Pavilionis. Prašom. 
Ž. PAVILIONIS (TS-LKDF). Labai ačiū. Seimo Pirmininke, ar aš gerai suprantu, kad šis sprendimas gali padėti apsaugoti ir mūsų visą regioną, nes, jeigu aš suprantu, mūsų kaimynai latviai, estai, lenkai neturi tokių apribojimų, bet neutrali Suomija turėjo. Ir dabar jie yra tokiame pačiame panašiame procese kaip ir mes, kadangi jie mato visą mūsų regioninį saugumą. Tai tokiu žingsniu mes tiesiog padėtume apsaugoti visą mūsų regioną, kartu su suomiais, kurie labai panašiai tuos apribojimus buvo įvedę, tiesą pasakius, prieš galimą okupaciją, prieš rusų okupantą, bet dabar, tapę NATO valstybe, jie keičia savo įstatymus. Ar aš teisingai suprantu?
J. OLEKAS. Ačiū, kolega, čia daugiau pasiūlymas turbūt negu klausimas. Aš pristatydamas klausimą kalbėjau, kad nė viena kaimyninė valstybė tokio reguliavimo (ir ne tik kaimyninė) neturi. Nė viena valstybė NATO, kurios Aljanse mes esame, ir kolektyvinio saugumo, kolektyvinės gynybos principu, gindami savo šalį, o, tiksliau, atgrasydami, kad nebūtų jokios agresijos prieš mus... Mes negalime likti tokia pilkąja zona arba silpnąja grandimi visoje toje atgrasymo sistemoje. Aš manau, kad tikrai turime apsispręsti labai tiksliai ir drąsiai, kad mes esame lygiaverčiai partneriai, lygiaverčiai nariai ir taip turime turėti visas sąlygas, nes dėl saugumo tam tikrų garantijų vyksta netgi vidinė mūsų tam tikra konkurencija, kuri tą saugumą sustiprino. O turėdami tokius apribojimus iš tikrųjų tampame silpnąja grandimi.
PIRMININKĖ. Dėkojame. Klausia V. Čmilytė-Nielsen. 
V. ČMILYTĖ-NIELSEN (LSF). Dėkoju, gerbiama posėdžio pirmininke. Gerbiamas Seimo Pirmininke, jūs savo atsakymuose iš esmės jau pabrėžėte, kad šis Konstitucijos pakeitimas yra susijęs su atgrasymu, visų pirma su tuo, kad Lietuva nebūtų silpnąja grandimi NATO rytiniame flange, o ir tarp Europos valstybių. Bet galbūt skeptikams, kurių dar vienas kitas, matyt, Seime yra likęs, jūs galėtumėte paaiškinti, kuo mes rizikuojame, būdami ta silpnąja grandimi ir turėdami tokį atvirą draudimą Konstitucijos 137 straipsnyje? Ačiū. 
J. OLEKAS. Ačiū už klausimą. Turbūt kita to medalio pusė, jeigu tu esi ta silpnoji grandis ar neturi tokių pačių garantijų arba galimybių, kad tave galėtų kolektyviai ginti visos sistemos dalys, tampi tam tikra rizikos arba provokacijos vieta. Visi, kurie norėtų užpulti mūsų šalį, visada ieško arba pažiūri, kurioje vietoje yra silpniausia vieta, ir tai provokuoja tiesiog taip elgtis. Prisiminkime ir agresiją prieš Ukrainą. Buvo galvojama, kad Ukraina silpna, kad per 3 dienas galima užimti, todėl ir buvo užpulta. Jeigu būtų žinoma, kad niekados nebus įveikta, kad yra pakankamai pajėgumų ir tą garantuoja ne tik mūsų pačių, bet ir mūsų partnerių pajėgumai, tada tokios agresijos ir neįvyktų. Todėl aš dar kartą pakartoju, kad tai ne kokia nors provokacija, ne koks paskatinimas užpulti mūsų šalį, bet kaip tik pagrindinis atgrasymo instrumentas, kuris leidžia pasakyti, kad iš tikrųjų Lietuva, kiekviena jos pėda, kiekvienas centimetras bus įmanomai ginamas, ir už tai čia nereikia bandyti kažkuo rizikuoti.
PIRMININKĖ. Dėkojame. Prieš suteikdama žodį klausiančiam, norėčiau informuoti, kad balsavimo langas pratęsiamas iki rytinio posėdžio pabaigos, tai yra 13 valandos. Klausia A. Anušauskas. Prašom. 
A. ANUŠAUSKAS (TS-LKDF). Gerbiamas Seimo Pirmininke, prieš porą metų mūsų kaimynystėje Baltarusijoje atsirado branduolinis ginklas. Bet kokiu atveju Rusija ten dislokavo savo ginkluotę. Ar būtų galima laikyti mūsų šį žingsnį kaip tam tikrą bent simbolinį atsaką tam, kad Rusija perkėlė iš savo teritorijos branduolinius ginklus arčiau mūsų, Baltijos šalių?
J. OLEKAS. Vargu bau ar čia mes taip galime sakyti, kad iš tikrųjų tai bus atsvaras ir jie pasikels. Bet, kad mes nebūsime silpnoji grandis, tai iš tikrųjų taip. Aš manau, žinant, kad mes nesame ta dalis NATO teritorijos, kurioje negali būti panaudotas, įvežtas ar dislokuotas tam tikru... laikinai ginklas, žymiai padidina saugumą. Kai mes sakome, kad tik šiame tarpelyje šiaurėje yra visiškas saugumas, visiškas atgrasymas, Lietuvos pietuose yra visiškas atgrasymas ir šitame tarpe tarp Baltarusijos ir Karaliaučiaus yra, kur negalima dislokuoti ir kur yra aiški silpnoji grandis, tas provokuoja, man atrodo, ir tas sukelia didžiausią grėsmę. Jeigu mes tampame vienalyte gynybine prasme teritorija, kurioje galime apsiginti ir panaudoti, visą šiandieninį turimą arsenalą dislokuoti, tada mes galime sakyti, kad mes esame apsisaugoję.
PIRMININKĖ. Dėkojame. Klausia A. Gedvilas.
A. GEDVILAS (NAF). Gerbiamas Seimo Pirmininke, šis klausimas paliečia ne tik gynybos strategiją, bet ir valstybės identitetą, todėl tokie sprendimai reikalauja aukščiausio demokratinio legitimumo. Mes nesakome, kad diskusija neturi vykti. Priešingai – ji turi būti atvira, argumentuota ir paremta profesionaliais nacionalinio saugumo vertinimais. 
Sakykite, kas bendro tarp demokratijos ir referendumo galimybės eliminavimo, taip pat patriotiškumo ir žmonių eliminavimo iš svarbiausio konstitucinio straipsnio išėmimo?
J. OLEKAS. Ačiū, gerbiamas kolega. Aš manau, kad jūs irgi puikiai informuotas. Kartu buvome susitikę su Ekscelencija Prezidentu, turėjome galimybę dar plačiau tuos dalykus aptarti. Man atrodo, kad pagrindinis demokratijos principas yra skaidrus dalyvavimas rinkimuose ir sprendimų priėmimas. Mes šiandien turime tą atvejį kaip tautos išrinkti atstovai. Suprasdami dabartinę mūsų saugumo situaciją ir būtinybę užtikrinti taiką Lietuvoje, būtinybę garantuoti saugumą Lietuvoje, siūlome pakeisti mūsų Konstituciją, kuri buvo priimta visiškai kitokiomis aplinkybėmis, kada norėjome, kad svetima kariuomenė ir svetimi ginklai paliktų Lietuvą.
Šiandien turime tą iniciatyvą. Aš manau, kad mes kiekvienas, sugrįžęs į savo rinkimų apygardas ar susitikęs su Lietuvos žmonėmis, labai aiškiai galime tą paaiškinti: mes darome viską, kad Lietuvoje išliktų taika. O kad ta taika išliktų, mums reikia būti lygiaverčiais NATO aljanso partneriais. Nebūti ta vieta, kurioje kažko Aljansas negali padaryti, kai tą gali padaryti kitur. Potencialus agresorius visada ieškos tos vietos, kuri yra silpniausia. Tokie mes būti nenorime ir dėl to mes siūlome šį Konstitucijos pakeitimą.
PIRMININKĖ. Dėkojame. Klausti skirtas laikas baigtas. Dėl motyvų už, prašom, A. Anušauskas.
A. ANUŠAUSKAS (TS-LKDF). Gerbiami kolegos, iš tikrųjų Seimas – tai Tautos atstovybė ir gali priimti visus reikalingus sprendimus nesikratydamas atsakomybės. Aš suprantu, kad yra noras nukelti atsakomybę kitiems, lyg mes negalėtume tokių sprendimų priimti. Taip, Lietuva iš tikrųjų yra vienintelė NATO valstybė, kuri Konstitucijoje turi tokį apribojimą. Valstybės, kurios turėjo arba turi tam tikrus apribojimus, pavyzdžiui, Danija ar Norvegija, kalba apie branduolinius ginklus ir jų laikymą jų teritorijoje taikos metu. Karinių krizių metu tie apribojimai dingsta. Kaip jau paminėjo ir Seimo Pirmininkas, Suomija tą apribojimą irgi panaikina. 
Šiuo atveju, kalbant apie atgrasymą, reikia suprasti, kad tai nereiškia, kad branduolinis ginklas čia ir dabar atsirastų teritorijose, mūsų teritorijoje, nes branduolinį ginklą valdančios valstybės labai atsakingai žiūri į NATO valstybes, į jo priežiūrą, saugojimą. Vos aštuonios, tai yra ketvirtadalis, NATO valstybių turi savo teritorijoje branduolinį ginklą arba jį tiesiog valdo kaip pagrindinės branduolinės valstybės. Taigi, mūsų šis žingsnis papildytų atgrasymo politiką šia galimybe mūsų teritorijoje. Kalbame būtent apie mūsų valstybę. Dėl to kviečiu pateiktam projektui pritarti.
PIRMININKĖ. Dėkojame. Motyvai prieš – V. Ąžuolas.
V. ĄŽUOLAS (LVŽ-KŠSF). Iš tikrųjų, visi politikai duoda priesaiką uždėję ranką ant Konstitucijos. Konstitucijos 9 straipsnis labai aiškiai skamba: „Svarbiausi Valstybės bei Tautos gyvenimo klausimai sprendžiami referendumu.“ Ar šis klausimas svarbus? Tikrai svarbus. Ir ką, ar mes bijome tautos, bijome tautos valios, bijome, ką nuspręs tauta? Gal kažkam patiks ar nepatiks, bet būtent šis klausimas ir turi būti sprendžiamas referendumu, kad tauta pasakytų, kuriuo keliu einame.
Turbūt turime suprasti, argumentų gali būti daug už ir prieš, kas gerai, kas blogai, bet, išbraukus visiškai šį straipsnį, tai reiškia, kad ne tik branduolinis ginklas, kurį kažkas vadina skėčiu, bet ir cheminis, biologinis ir visoks kitoks masinio naikinimo ginklas galės būti Lietuvoje. Mes puikiai suprantame, kad šio ginklo raudonasis mygtukas bus ne Lietuvoje. O kada mes turėjome tokį ginklą? Kai buvome okupuoti. Ar mes tikrai norime pasakyti, kad tautos valios čia nereikia, tautos atsiklausti nereikia, viską gali Seimo nariai padaryti? Iš tikrųjų, nedarykime tos klaidos, leiskime nuspręsti tautai ir kaip tauta nuspręs, koks bebūtų tas sprendimas, tai bus tautos sprendimas. Ir visi, kurie einame prieš rinkimus, sakome: svarbiausia – žmogus, labai svarbi tautos nuomonė, kaip tauta galvoja – mes taip darysime. Šiuo metu ta tautos nuomonė kažkaip nebesvarbi tampa. Tikrai dėl šio projekto reikia balsuoti prieš, įregistruoti projektą, kuriame šis klausimas būtų sprendžiamas referendumu. Siūlau balsuoti prieš.
PIRMININKĖ. Dėkojame. Motyvai ir už, ir prieš išsakyti. Apsispręsime balsuodami. Balsuojame. 
Užsiregistravo 106, balsavo 106: už – 89, prieš – 11, susilaikė 6. Po pateikimo yra pritarta. Siūlomas pagrindinis komitetas – Teisės ir teisėtvarkos. Siūloma svarstyti Seimo rudens sesijoje. Ar galima pritarti bendru sutarimu? Prieštaraujančių nėra. Ačiū, pritarta. 
Per šoninį mikrofoną pirmas – I. Vėgėlė. Prašom.
I. VĖGĖLĖ (MSNG). Ačiū. Noriu kreiptis į jus, pirmininke, ir į visą Seimą. Mano vertinimu, mes priimame tikrai labai reikšmingą sprendimą. Jau jį priėmė Seimas ir priimti jį taip formaliai, kaip priimamas bet koks kitas įstatymas, leidžiant pasisakyti tiktai 10 minučių dėl klausimų, leidžiant padiskutuoti ir pasakyti už ir prieš argumentus tik po vieną… Aš suprantu, Seimo Statutas tai numato, tokią formaliąją procedūrą galima praleisti, bet vien tai, kad tai yra klausimas, kuris yra reikšmingas visai mūsų valstybei, jos išlikimui, jos saugumui, mano vertinimu, darome didžiulę klaidą ir veikiame formaliai. Maža to, kad neatsiklausdami tautos, bet labai formaliai, sausai, kad kuo greičiau prastumtume daiktą, apie kurį politikai net padoriai nepadiskutavo su visuomene.
PIRMININKĖ. Dėkui. Svarstymams bus dar daugiau laiko svarstymo stadijoje. 
L. Kasčiūnas per šoninį mikrofoną. Prašom.
L. KASČIŪNAS (TS-LKDF). Labai ačiū, gerbiama Orinta. Aš tik dėl melų, kurie nuskambėjo šitoje salėje. Pirmiausia, jokių kalbų nėra nei apie cheminį, nei apie biologinį ginklą. Kodėl? Mes esame prisijungę prie konvencijų, kurios draudžia platinti ir gaminti tokios rūšies ginklus Lietuvoje. Nepasiduokite šitiems melams ir tiems, kurie taip kalba, rėžkite į akis – meluoji!
PIRMININKĖ. Dėkojame. Per šoninį mikrofoną – A. Anušauskas. 
A. ANUŠAUSKAS (TS-LKDF). Gerbiami kolegos, tik priminsiu, kad Konstitucijos pataisos nėra formalios ir čia yra tik pateikimas, bet svarstymas ir kartotiniai balsavimai dėl Konstitucijos pataisos bus, ir dar ne vienas. Taigi, nebijokime šito sprendimo, jisai priimtas ir, manau, reikia judėti toliau.
PIRMININKĖ. Dėkojame. Taip pat ir V. Fiodorovas. Prašom.
V. FIODOROVAS (MSNG). Ačiū, posėdžio pirmininke. Aš tiktai Ignui norėjau pasakyti, kad ištaisysime klaidą. Galėsite, nepaisant to, kad nuomonės, matyt, skiriasi, svarstymo stadijoje registruotis ir kalbėti frakcijos vardu. Vietoj 5 minučių gausite 7 minutes, bus pora minučių daugiau pakalbėti. 
PIRMININKĖ. Dėkojame.

12.55 val.
Poligrafo naudojimo įstatymo Nr. VIII-1906 2, 4, 5, 7, 8, 9 ir 10 straipsnių pakeitimo įstatymo projektas Nr. XVP-345(2) (priėmimas)

Kitas darbotvarkės klausimas (mes tikrai spėsime jį apsvarstyti) – projektas Nr. XVP-345(2). Taip pat priėmimas. Septyni straipsniai. Dėl jų pastabų, pasiūlymų nėra. Ar galime pritarti bendru sutarimu? Prieštaraujančių nėra. Ačiū, pritarta. 
Dėl motyvų norinčių pasisakyti taip pat nėra. Balsuojame.

Šio įstatymo priėmimas

Užsiregistravo 101, balsavo 99: už – 81, prieš – 4, susilaikė 14. Įstatymas priimtas. (Gongas) 

12.56 val.
Seimo statuto „Dėl Lietuvos Respublikos Seimo statuto Nr. I-399 25 straipsnio pakeitimo ir Statuto papildymo 805 straipsniu“ projektas Nr. XVP-1064(2) (priėmimas)

Dar turime laiko. Tai būtų Seimo statuto „Dėl Lietuvos Respublikos Seimo statuto Nr. I-399 25 straipsnio pakeitimo ir Statuto papildymo 805 straipsniu“ projektas Nr. XVP-1064(2). Yra du straipsniai. Ar galime 1 straipsniui bendru… Balsuojame dėl 1 straipsnio. 
Užsiregistravo 99, balsavo 94: už – 86, prieš – 0, susilaikė 8. Pritarta 1 straipsniui. 
2 straipsnis. Balsuojame. 
Užsiregistravo 100, balsavo 100: už – 95, prieš nėra, susilaikė 5. Pritarta 2 straipsniui.
Dėl motyvų nėra. Balsuojame dėl viso.

Šio statuto priėmimas

Užsiregistravo 101, balsavo 100: už – 93, prieš nėra, susilaikė 7. Seimo statutas priimtas. (Gongas) 

12.58 val.
Seimo statuto „Dėl Lietuvos Respublikos Seimo statuto Nr. I-399 153 straipsnio pakeitimo“ projektas Nr. XVP-1211(3) (priėmimas)

Dar turime vieną klausimą, galėtume priimti. Seimo statuto „Dėl Lietuvos Respublikos Seimo statuto Nr. I-399 153 straipsnio pakeitimo“ projektas Nr. XVP-1211(3). Dėl 1 straipsnio pasiūlymų nėra. Balsuojame. 
Užsiregistravo 100, balsavo 99: už – 98, prieš nėra, susilaikė 1. Pritarta 1 straipsniui. 
2 straipsnis. Pastabų, pasiūlymų nėra. Balsuojame. 
Užsiregistravo 97, balsavo 97, visi 97 – už. 
Ir dėl viso. Dėl motyvų taip pat nėra. Balsuojame. 

Šio statuto priėmimas

Užsiregistravo 103, balsavo 102: už – 101, prieš nėra, susilaikė 1. Seimo statuto pakeitimas priimtas. (Gongas) 
Daugiau nesvarstysime. Dabar skelbiama pertrauka iki 14 valandos. Primename, kad slaptas balsavimas nuo 13 valandos iki 13 val. 20 min. Taip pat primename, kad komitetai organizuoja savo posėdžius, todėl dalyvaukite gyvai ar nuotoliu. 

Pertrauka

PIRMININKĖ (A. NORKIENĖ, LVŽ-KŠSF). Gerą dieną, mieli kolegos. Rytinį Seimo posėdį skelbiu baigtą. (Gongas)
